22 март 2019, Тошкент вақти: 08:00\nҲар бир почтальондан камида 50 пенсионерни кўндириш талаб қилинмоқда\nЎзбекистон бўйлаб пенсияларни банк тўлов карталарига ўтказиш жараёни янги шиддат билан давом этмоқда. Пойтахт Тошкентда пенсионерларни пластик карта олишга кўндириш кампаниясига почта алоқаси бўлинмалари ходимлари ҳам жалб қилинди. Айрим почтачилардан камида 50 нафар қарияни ўз пенсиясини пластик картага ўтказишга кўндириш мажбурияти юклангани айтилмоқда. Почта ходимларининг Озодликка айтишича, ҳозирда тошкентлик пенсионерларнинг аксаридан банк тўлов карталарига ўтиш тўғрисида аризалар олинган. Шу пайтгача қарияларни кўндириш ишларига, маҳалла қўмиталари, ўқитувчилар, банк ходимлари сафарбар этилаётган эди.\nОзодликка мурожаат қилган тошкентлик почтачига кўра, ярим йилдан бери почта алоқаси бўлинмалари ходимларидан нафақахўрларни банк тўлов карталарини олишга кўндириш талаб қилинмоқда.\n“Бугун мажлис бўлди, унда почта алоқаси ходимларини роса камситишди, аҳоли билан ишлашни билмайсанлар, санларни ким ишга олган ўзи, деб изза қилишди. Сўнгги ярим йилдан бери нафақахўрларни ўз пенсиясини пластик картага ўтказишга рози қилдириш вазифаси юкланган. Бу бизнинг вазифамизга кирмайдику ахир. Лекин мажлисда эртага тушга қадар 50 нафар пенсионердан пластик картага ўтиш тўғрисида ариза олиб келмасак, ишдан кетиш тўғрисида ариза ёзишимиз кераклиги уқтирилди. Бизга итдан баттар муомалада бўлишяпти”, деб ёзди почта ходими.\nУйдан чиқишга қийналадиган қарияларни пенсияларини нақдсиз кўринишда олишга кўндириш инсофсизлик эмасми, дея ёзади яна почта ходими.\n“Боз устига пенсияларини пластикка ўтказадиганлар ўтказиб бўлди. Лекин ўзини эплай олмайдиган 75-80 яшар чолу-кампирларни қандай қилиб ўтказиш мумкин пластик картага?” дейилади Озодликка келган мактубда.\nТошкентдаги почта алоқаси бўлимларидан бирининг мудири Озодлик билан суҳбатда пойтахтлик почтальонлар пенсионерларни банк тўлов карталарини олиш тўғрисида ариза ёзишга кўндириш кампаниясида қатнашаётганини тасдиқлади. Шахсини очиқламасликни маъқул кўрганимиз суҳбатдошга кўра, қариялар банк тўлов картасига ўтиш ўзлари учун фақат салбий томонлардан иборатлигини яхши тушунишади. Шундай бўлса-да вазият қандайлигини тушуниб, пенсияларининг бир қисмини ўтказишга рози бўлишмоқда, дейди почта бўлими мудири.\n- Биз уларга тушунтиряпмиз, пенсиялар кечикаётгани туфайли, ҳеч бўлмаса 30 фоизини ўтказинглар, деб. Улардан ўтиниб сўраяпмиз. Пенсиялари кичик бўлган, масалан 100-200 минг нафақа оладиганларни 100 фоиз ўтказяпмиз,- дейди суҳбатдош.\nПочта бўлинмаси мудири ҳам ўз ҳудудидаги пенсионерларнинг кўпчилиги пластик карта олишга рози бўлгани фақатгина ўзини эплай олмайдиган қариялар қолганини айтади.\n- Сизга айтяпману, бу ерда ўрнидан тура олмайдиган кампир-чоллар бор. Улар ҳаммаси касал, қаровга муҳтож. Бизнинг бўлинмамиз 1500 пенсионерга хизмат қилади. Шулардан 300-350 нафари ўтказилгани йўқ. Қандай қилиб, уларни ўтказасиз? Бу қариялар картани қандай ишлатади? Бизга бириктирилган банк ходимларининг ўзлари кўришдику,- дейди почта алоқаси бўлинмаси мудири.\nЎзбекистонда қарийб 10 йилдан бери давом этаётган ойлик ва нафақаларни пластик карточларга ўтказиш жараёни сўнгги бир-икки йил ичида айниқса кучайди. Аввал бюджет ташкилотлари ходимлари, жумладан ўқитувчи, шифокор, давлат корхоналари ишчилари маошлари, талабалар стипендиялари пластик картага ўтказилди. Сўнгги икки йил давомида эса, қариялар нафақаларини банк карталарига оммавий ўтказиш бошланди.\nТошкентда шу пайтгача маҳалла қўмиталари ва банк ходимларига пенсионерларни пластик картага ўтишга кўндириш вазифаси юкланган эди.\nОзодликка маълум бўлишича, пойтхатда қарияларни кўндиришга уринишаётган бўлса, вилоятларда кўп ҳолларда қарияларнинг розилигисиз пенсиялари пластик картага ўтказилмоқда.\nНаманган вилояти туманларидан бирининг почта бўлинмаси мудирига кўра, 2-3 йил аввалроқ тумандаги 24 мингга яқин нафақахўрга ойига жами 8 миллиард сўм нақд пул тўланар эди. Бугун эса, инфляцияга қарамасдан, нафақаларнинг 2,5 миллиард сўми нақд тўланмоқда, қолгани банк тўлов карталарига ўтказиляпти, дейди почта мудири.\nЎзбекистон ҳукумати инфляцияни жиловлаш мақсадида мамлакат иқтисодида сунъий равишда нақд пул тақчиллигини юзага келтирганини айтишади мутахассислар. Бунинг оқибатида нақд пулсиз тўловлар тизими деярли йўлга қўйилмаганига қарамасдан, аҳолининг давлат бюджетига қарам қатлами оммавий тарзда банк тўлов карталарига ўтказилди.\nМаош ва пенсиялари банк карталарига тушадиган ўзбекистонликлар олди-берди қилганда пуллари ўртача 10-15 фоизга қадрсизланади.\nЎзбекистон Марказий банки расмийларидан бири Озодлик билан суҳбатда пластик карталар “ўзбекларни маданийлаштириш” мақасдида жорий этилаётганини таъкидлаган эди.


«Бемор билан контактдан кейин белгилар кузатилмаса, махсус дорилар қабул қилиш тавсия этилмайди» - штаб аъзоси\nКоронавирусга қарши курашиш штаби аъзоси Наргиза Нуруллаева касаллик белгилари ва махсус дорилар қабул қилиш жараёни ўртасидаги боғлиқлик ҳақида айтиб ўтди.\n«Бемор билан контактдан кейин, коронавирус инфекциясининг белгилари кузатилмаган ҳолларда махсус дорилар қабул қилиш тавсия берилмайди. Ўтказилган клиник тадқиқотларга кўра COVID-19нинг профилактикаси учун самарали профилактик воситалар мавжуд эмас. Фақатгина ҳимояланиш чора–тадбирларига риоя этиш, иммунитетни табиий йўллар билан кўтариш ва мустаҳкамлаш тавсия берилади», - деди Наргиза Нуруллаева АОКАда бўлиб ўтган брифингда.\nБундан ташқари, бошқа кўплаб саволларга жавоб берилди. Жумладан, мурожаатлардан бирида кўпчилик инсонлар таначаларга қарши таҳлил топшираётгани, бу қанчалик тўғри ва мажбурий экани сўралган.\n«COVID-19 мавжуд бўлган инсонларнинг иммун тизими инфекцияга оқсил ишлаб чиқаради ва беморлар қонида ушбу оқсил вирусга ҳужум қилиши мумкин, демак антитаначалар пайдо булади. Қонда антитаначаларнинг топилиши, ҳозирги вақтда COVID-19 бор ёки йўқлигини ёки аввал мавжуд бўлганлигини кўрсатади.\nАниқ таҳлил ўтказиш даволанишга муҳтожларни ёки инфекцияни тарқалишини олдини олиш мақсадида яккалаш зарур бўлган инсонларни аниқлаш имконини беради.\nАҳоли орасида COVID-19 мавжуд бўлганларни ўз вақтида аниқлай олмаслик (демак ёлғон манфий натижа), ўз вақтида даво кўрсатишни кечиктириши ва атрофдагиларга инфекцияни тарқалиш хавфини ошириши мумкин», - дея жавоб берди Наргиза Нуруллаева.\nCOVID-19 мавжуд бўлмаганда нотўғри идентификация қилиш (ёлғон мусбат натижа) кейинчалик беҳуда тест ўтказишга, даволаниш ва инсонлар ва уларни яқинларини изоляция қилишга олиб келади.\nУкраина бош вазири мамлакатда пандемиянинг учинчи тўлқини бошланганлигини эълон қилди\nИкки ойда 378 минг йўловчи Ўзбекистон чегарасини кесиб ўтди. Уларнинг 173 нафарида коронавирус аниқланган\nКоронавируснинг африкача штаммига қарши антитаналар қолган штаммлардан ҳимоялаши маълум қилинди


Бўлим бошқаруви томонидан 2014-2019 йиллар давомида қилинган ишлар юзасидан ҳисобот тингланди — Ўзбекистон Журналистлари ижодий уюшмаси Фарғона вилоят бўлими\nЎзбекистон Журналистлари ижодий уюшмаси Фарғона вилояти бўлимининг ҳисобот йиғилиши бўлиб ўтди. Унда ижодий уюшма вилоят бўлими бошқаруви томонидан 2014-2019 йиллар давомида қилинган ишлар юзасидан ҳисобот тингланди.\nЎзбекистон Журналистлари ижодий уюшмаси вилоят бўлими раиси Муҳаммаджон Обидов ҳисобот даврида амалга оширилган ишлар таҳлилига тўхталар экан, ижодий уюшма вилоят бўлими асосий эътиборни журналистларнинг жамиятдаги тутган ўрни, мавқеини кўтаришга, газета-журнал, телерадиоканаллар, нашриёт ва ахборот агентликларида ишлаётган, шунингдек, эркин ижодкорларнинг ижтимоий-иқтисодий, ижодий ҳамда муаллифлик ҳуқуқлари ҳимоя қилишга кўмаклашишга қаратганини таъкидлаб ўтди.\nБу даврда бир неча бор Ўзбекистон Олий Мажлиси Қонунчилик палатаси депутатлари, Сенат аъзолари, мамлакатдаги етакчи оммавий ахборот воситаларининг раҳбарлари иштирокида амалий семинар, конференция ва очиқ мулоқотлар уюштирилди.\nҲисоботда айтилишича, журналистларни ижтимоий жиҳатдан муҳофаза қилиш, рағбатлантириш, уларнинг меҳнат, турмуш ва дам олиш шароитларини яхшилашга ёрдам бериш ижодий уюшма вилоят бўлими учун ҳамиша устувор йўналишлардан бири бўлиб келди. Ҳар йили барча байрамлар арафасида вилоят ОАВларида узоқ йиллар ишлаб, ҳозир қарилик таътилида бўлган устозлар, беморлар, кам таъминланган ҳамкасблар ҳолидан хабар олиш, уларнинг кўнглини кўтариш тадбирлари мунтазам ўтказиб келинмоқда.\nШунингдек, фаолият олиб бораётган журналистлар соғлиғини мустаҳкамлаш уларни ижодий руҳлантириш омили деб қаралди. Шу мақсадда “Чимён” санаторийсида 2015-2018 йилларда 239 нафар журналист ҳам соғлиғини тиклади, ҳам малака ошириш ўқувларида иштирок этди.\nҲисобот йилларида Қорақалпоғистон, Хоразм, Самарқанд, Навоий, Сурхондарё вилоятлари журналистлари билан тажриба алмашилгани, хорижий ҳамкасблар ўртасида ҳамкорлик йўлга қўйилганлиги ҳам қайд қилинди. Россия Федерацияси, Жанубий Корея, Хитой ва Саудия Арабистони журналистлари билан мулоқотлар ташкил этилганлигига урғу берилди.\nЧимён медиалагерида дастлаб вилоятдаги ОАВ вакилларига ўқув-семинарлар уюштирилган бўлса, кейинчалик унга Андижон, Наманган ва бошқа вилоятларнинг журналистлари ҳам қўшилди. Ўтган йили медиалагерда “Озодлик”, “Америка овози” радиолари, БиБиСи, Туркиянинг “Анадоле” ахборот агетлиги мухбирлари ҳамда “Дунё ўзбеклари” интернет сайти раҳбари иштирок этгани унинг аҳамиятини, нуфузини янада юқорига кўтарди.\nЙиғилишда Ўзбекистон журналистлари ижодий уюшмаси вилоят бўлими тафтиш комиссиясининг беш йиллик ахбороти ҳам тингланди.\nШундан сўнг берилган ҳисоботлар маъқулланди, таклиф ва мулоҳазалар ўртага ташланди. Ижодий уюшма вилоят бўлимининг бошқарув ҳайъати, тафтиш комиссиясининг янги таркиби, Ўзбекистон Журналистлари ижодий уюшмаси вилоят бўлими раиси этиб Муҳаммаджон Обидов сайланди.\nЎзбекистон Журналистлари ижодий уюшмаси конференциясига вакиллар сайлаб олинди.\nҲисобот йиғилиши якунида журналистлар касб малакасини ошириш, уларни моддий ва маънавий қўллаб-қувватлаш, ҳуқуқий ёрдам бериш каби ишлар доимий вазифа бўлиб қолиши айтиб ўтилди.


“Марселни арманларга беринг”. Алиев Франция сенатининг Тоғли Қорабоғ бўйича резолюциясига изоҳ берди\n25 ноябрда Франция сенати ҳукуматни Тоғли Қорабоғни тан олишга чақирувчи резолюцияни қабул қилганди.\nОзарбойжон президенти Илҳом Алиев Франция ҳукуматини Марсел шаҳрини арманларга беришга чақирди. У Франция сенатининг Тоғли Қорабоғ мустақиллигини тан олишга чақирган резолюциясига нисбатан ана шундай муносабат билдирди.\nАлиевнинг сўзларига кўра, Қорабоғ масаласига Франция парламентининг ҳеч қандай алоқаси йўқ.\n«Франция сенати Тоғли Қорабоғ тан олиниши тўғрисида резолюция қабул қилди. Агар улар сизларга ёқадиган бўлса, Марсел шаҳрини уларга беринг, унинг номини ўзгартиринг, ўша ерда уларга иккинчи давлат ташкил этиб беринг, дедим», — деди Озарбойжон президенти халққа мурожаатида.\n25 ноябрда Франция сенати ҳукуматни Тоғли Қорабоғни тан олишга чақирувчи резолюцияни қабул қилганди. Резолюция лойиҳасини 305 депутат қўллаб-қувватлаган, фақат бир депутат – Франция ташқи ишлар вазирлигидаги давлат котиби Жан-Батист Лемуан унга қарши чиққанди.\nЎз навбатида, Франция ҳукумати Тоғли Қорабоғ Республикасини тан олмаслик ҳақида қарор қабул қилди.\nДунёда икки қўл ва елканинг кўчириб ўтказилиши бўйича илк амалиёт амалга оширилди\nБритания компаниялари мамлакатдан чиқиб кетмоқда


15:01 / 04.11.2016\nХитой ҳукумати Наньчана шаҳри (Цзянси провинциясининг маъмурий маркази, Шарқий Хитой) прокуратураси бўлим бошлиғининг ўринбосари Сюй Линьбао ва унинг қариндошларида умумий қиймати 110 миллион юанга тенг (тахминан 16,3 миллион доллар) 149 квартира борлиги аниқланди. Бу ҳақида ТАСС хабар берди.\nТергов версиясига кўра, Сюй Линьбао куёви Лун Юэу билан битим тузиб, фирибгарлик йўли билан шаҳардаги банкларнинг биридан 96 миллион юанлик (тахминан 14,2 миллион доллар) кредит расмийлаштирган ва кўчмас мулк харид қилган.\nБугунги кунда Сюй Линьбаонинг прокуратурадаги ҳамкасблари прокурор ўринбосари ва Лун Юэуни қўлга олишга ордер беришган. Ҳуқуқ-тартибот органлари тергов ишларини бошлаб юборишган.\nХитой тергов прокурор ёрдамчиси 149 квартира


09 май 2021, Тошкент вақти: 07:21\nАҚШ президенти Жорж Буш Оқ уйда ўтказилган матбуот анжуманида Ироқ 8 та тавсияни қониқарли даражада бажарганини таъкидлади.\n“Масалан, ироқликлар Бағдод ва унинг ташқарисида ўтказилаётган ҳарбий амалиётларга учта ҳарбий қисм етказиб бериш ҳақидаги ваъдасини бажарди. Бундан ташқари, Ироқ ҳукумати ўз кучларини тайёргарликдан ўтказиш, техника ва замонавий қуроллар билан таъминлаш учун жорий йилда ўз жамғармасидан салкам 7,3 миллиард доллар сарфлаяпти”, – деди АҚШ президенти.\nЖорж Буш Ироқда ҳамма иш ижобий кетмаётганини ҳам тан олди.\nОқ уй ҳисоботида Ироқда зўравонликлар кўлами камайиб, хавфсизлик кучайтирилгани қайд этилган. Бироқ ҳужжатда этник зўравонликларни камайтириш борасида Ироқ ҳукумати томонидан етарли ишлар қилинмагани ҳам айтилган.\nШу ҳафтада АҚШ Конгрессининг иккала палатасида Ироқдан Америка қўшинларини олиб чиқишни талаб қилувчи қонун лойиҳаси муҳокама этган эди. 12 июль куни Вакиллар палатаси АҚШ қўшинларининг асосий қисмини Ироқдан олиб чиқишни талаб қилувчи қонун лойиҳасини қабул қилди.\nМазкур хужжатда қўшинларни Ироқдан олиб чиқиш 120 кун ичида бошланиши ва 2008 йилнинг 1 апрелигача тугатилиши назарда тутилган. Жорж Буш аввал қабул қилинган шу каби ҳужжатга вето қўйган эди ва бу гал ҳам шундай йўл тутишини билдирди ҳамда АҚШ Ироқда ҳозир ҳам муваффақиятга эришиши мумкинлигини таъкидлади.\nПрезидентнинг бу баёнотига муносабат билдирган демократ сенатор Дик Дёрбин Жорж Буш “Ироқдаги уруш воқелиги ва Америка халқи билан алоқани йўқотгани”ни қайд этди.\n“Эълон қилинган ҳисобот бизда кўп ҳам умид уйғотмаяпти. Ироқда ҳарбий ғалабага эришишни кутмаслигимизни бизга такрор ва такрор айтишяпти. Барқарорликка эришиш учун Ироқда сиёсий ғалабага эришиш керак. Ҳисоботда айтилганидек, Ироқда сиёсий муваффақиятга эришилаётганини тасдиқловчи далиллар оз. Янги зўравонлик ва қурбонлар бўлаётгани ҳақидаги далиллар нисбатан кўп”, - деди сенатор.\nОқ уйдаги матбуот анжуманида Жорж Буш давлат котиби Кондолиза Райс ва мудофаа вазири Роберт Гейтс август ойида Яқин Шарққа сафар қилишини билдирди. У давлат котиби ва мудофаа вазирининг сафари АҚШ минтақадаги демократик жараёнларни қўллаб-қувватлаётгани далили эканини таъкидлади.


«Яратган Роббингнинг исми ила ўқи!»\n(Алақ сураси, 1-оят)\nМуборак каломининг нузулини «Ўқи!» деб бошлаган, илмга, маърифатга чақирган ва ҳар бир амалда хулуси ният ва илмни шарт қилган Аллоҳ азза ва жаллага ҳамду санолар бўлсин!\nУмматларига икки дунё саодатининг илмини ўргатган, башариятни жоҳилият зулматидан маърифат зиёсига олиб чиққан сарвари коинот, хотамул анбиё ҳазрати Муҳаммад алайҳиссаломга дуруду салавотлар бўлсин!\nДунёга эндигина келган чақалоқ гўёки оппоқ қоғозга, топ-тоза дафтарга ўхшайди. Дунё ҳаёти бошлангач, дафтарга у кўрадиган, эшитадиган, сезадиган барча нарсалар ёзила бошлайди. Демак, инсон ҳаётининг илк лаҳзаларидан бошлаб беихтиёр илм ола бошлайди. Аммо «илм» сўзи луғатда «билиш, англаб, тушунча ҳосил қилиш, бир нарсанинг ҳақиқатини, моҳиятини билиш» каби маъноларни англатади. Шунинг учун Ислом уламолари илмга «ҳақиқатни худди воқеликдагидек идрок қилиш илмдир» деб таъриф беришган. Бунинг маъноси шуки, олинган маълумот бир нарсанинг асл моҳиятини тўғри англатсагина, ундан дунё ва охиратимизга манфаат ҳосил бўлсагина чинакам илм ҳисобланади.\nМуқаддас Ислом динимизни ҳам илмсиз тасаввур қилиб бўлмайди. Қуръони каримда илм сўзи ва унинг шаклдошлари 811 жойда зикр қилинган. Бу эса Аллоҳ таолонинг наздида илмнинг нақадар муҳимлигини кўрсатади.\nИлм – энг фазилатли амал. Чунки у – икки дунё саодатининг калити. Инсон илм ва маърифат билангина чинакам ҳаётдир. Инсоннинг ҳаётини тўғри йўлга солмаган, унинг феъл-атворида, амалида таъсири билинмаган, Аллоҳ ва Унинг Расулининг йўлига етакламаган илмда хайр йўқ. Шунинг учун инсон фойдали илм ўрганиб, унга амал қилса, ўша илм ҳақиқий илм саналади. Ўқиган, билганига амал қилмаган одам илмнинг ҳаммоли бўлади, холос. Шунинг учун Пайғамбаримиз соллаллоҳу алайҳи васаллам манфаатсиз илмдан паноҳ сўраганлар.\nИслом дини инсонга илм ўрганишни, манфаатли билимлар соҳиби бўлишни, жаҳолатни йўқ қилишни буюради. Зеро, инсоннинг яратилиш ғояси Аллоҳни таниш, Расулуллоҳ соллаллоҳу алайҳи васалламга уммат бўлиб, динимизнинг кўрсатмаларига амал қилишдир.\nМавлоно Румий айтганидек, «Жаҳолат – зулматдир. Қоронғида дарахт дев бўлиб, олма эса тош бўлиб кўринади». Жоҳил одамга оддий нарса қўрқинчли бўлиб, яхши нарса фойдасиз бўлиб кўринади. Бу иллатнинг давоси эса талаби илмдир. Илм ҳақ билан ботилни фарқлашнинг энг муҳим воситаларидан биридир, битмас-туганмас хазинадир.\nИслом динида илм Аллоҳ таолонинг розигини олиш ва солиҳ амал қилиш мақсадида ўрганилади. Ихлос билан ўрганилган илм инсонни Аллоҳга яқинлаштиради, Расулуллоҳ соллаллоҳу алайҳи васалламнинг йўлига эргаштиради, соҳибининг даражотларини юксалтиради. Чунки мусулмон инсон учун энг азиз неъмат иймондир. Иймон учун эса илм зарур, илмсиз иймон-эътиқод бўлмайди. Шунинг учун Қуръони каримда зиёда қилиниши сўралган биргина неъмат илмдир:\n«Роббим, менинг илмимни зиёда қил!»\nИнсон учун энг буюк даража Аллоҳнинг наздида ҳурмат қозонишдир. Аллоҳ таоло бу даражага эришишнинг йўлини ҳам кўрсатиб, шундай марҳамат қилган:\n«Аллоҳнинг ҳузурида энг ҳурматлиларингиз энг тақводорларингиздир»\n(Ҳужурот сураси, 13-оят)\nДемак, Раббимизнинг наздида ҳурматга сазовор бўлиш воситаси тақво экан, яъни Аллоҳнинг ғазабидан, Унинг дийдоридан маҳрум бўлиб қолишдан қўрқиш экан. Бундай бахт-саодатга кимлар мушарраф бўлади? Бу саволнинг жавобини ҳам Қуръони каримдан топамиз:\n«Албатта, Аллоҳдан бандалари ичида фақат олимларгина қўрқарлар».\n(Фотир сураси, 28-оят)\nРасулуллоҳ соллаллоҳу алайҳи васаллам: «Аллоҳ кимга яхшиликни ирода қилса, уни динда фақиҳ қилиб қўяди», деб марҳамат қилганлар. Шунингдек, инсон вафот этганда савоби узилмай бориб турадиган амалларни қилиб олиш имкони берилган.\nАбу Ҳурайра розияллоҳу анҳу ривоят қилади: «Пайғамбаримиз соллаллоҳу алайҳи васаллам: «Қачонки одам вафот этса, амали кесилади. Магар уч нарсадан: жорий садақа, манфаат оладиган илм ёки унинг ҳаққига дуо қиладиган солиҳ фарзанддан кесилмайди», дедилар» (Имом Муслим).\nЎйлаймизки, ушбу оят-ҳадислар илмнинг нақадар буюк фазилат эканини тушуниб етиш учун кифоядир.\nИлмнинг ўзи шу қадар фазилатларга эга экан, уни ўргатган олимлар, устозлар, мураббий ва муаллимларнинг фазли қанчалар улуғ бўлади? Албатта, бизни илм денгизидан, ҳикмат сарчашмаларидан баҳраманд қилган устозларимизнинг даражотлари бениҳоя юксак бўлади.\n«Устоз отангдан улуғ» дейди доно халқимиз. Ҳар бир инсонни, у ҳарчанд кўп илмга эга бўлмасин, бир камтар устоз ўқитган, тарбиялаган бўлади. Ҳеч ким ўз-ўзидан олим бўлиб қолмайди. Илм фақат ўқиб-ўрганиш билан ҳосил бўлади. Бу эса толиби илмдан ирода, қатъият, ғайрат-шижоат талаб қилса, устоздан меҳр, талабчанлик ва тоғдек сабр-матонат талаб қилади. Бу фазилатлар билан неъматлантирилган зотлар Аллоҳ таолонинг даргоҳида энг юксак даражотларга эга бўладилар.\nБизнинг аждодларимиз, бобокалонларимиз ана шундай толиби илм бўлганлар, илм ўрганишни ўзларига фарз деб билганлар, илм ўргатишни ўзларига бурч деб билганлар, пок ният билан илм уммонидан дуру жавоҳирлар қидирганлар. Диёримиз, она Ватанимиз Ислом нури ила мунаввар бўлган даврдан бошлаб ўлкамиз илму маърифат масканига айланди, сон-саноқсиз масжиду мадрасалар бино бўлди, улардан минг-минглаб буюк алломалар, улуғ зотлар етишиб чиқди. Халқимизнинг чинакам ифтихори бўлмиш бу олиму уламолар, фозилу фузалолар башариятга мударрис бўлдилар, Ислом нурини бутун оламга таратдилар, бутун дунёни илму маърифатга, кутубхоналарни китобларга тўлдирдилар.\nИмом Бухорий, Имом Термизий, Имом Мотуридий, Бурҳонуддин Марғиноний, Баҳоуддин Нақшбанд, ал-Фарғоний, Замахшарий, Беруний, Ибн Сино каби минглаб буюк ватандошларимиз жаннатмонанд Ватанимизнинг довруғини бутун курраи заминга, жумлаи жаҳонга ёйдилар. Мана, минг йиллардан ошдики, бутун дунё бизни Бухорийнинг, Термизийнинг авлодлари деб эҳтиром қилади.\nБиз ана шундай улуғ аждодларнинг авлодимиз, улар қолдириб кетган битмас-туганмас илмий мероснинг, улкан хазинанинг ворисларимиз. Юртимиз истиқлолга эришганига чорак аср тўлган бугунги дориломон кунларда сизу бизнинг, ёшларнинг вазифаси янада илмга берилиш, фан-техника тараққиёти туфайли эришган барча билимларни эгаллашдир. Зеро, юқорида айтганимиздек, Ислом дини инсоннинг икки дунё саодатига эришиши учун манфаатли бўлган ҳар бир билимни илм деб ҳисоблайди, баъзилар ўйлаганидек, илмни диний ёки дунёвий деб фарқламайди. Ватанимизнинг мустақиллигини мустаҳкамлашнинг энг муҳим вазифаси ҳар бир соҳада ўз мутахассисларимизни, олимларимизни етиштиришдир. Шундай экан, илм-фаннинг қайси йўналиши бўлишидан қатъи назар, ўзлигимизга қайтишимиз, миллий қадриятларимизни тиклашимиз, олим бобокалонларимиз қолдириб кетган қўлёзмаларни ўқиб, ўрганиб, улардан ҳаётнинг бугунги талабларига жавоб бера оладиган билим ва кўникмалар ҳосил қилишимиз лозим.\nКези келганда шуни айтиш керакки, ботил ҳаққа эргашса, тараққий этади, бироқ ҳақ ботилга эргашса, таназзулга юз тутади. Бунга минг йиллик тарих шоҳиддир. Ғарб олами Исломдан илмга чанқоқликни, изланувчанликни ўрганди, мусулмонлар тўплаган билим ва тажрибаларни ўзлаштирди ва натижада бугунги кунда улкан тараққиётга эришди. Минг афсуслар бўлсинки, Ғарбдан жаҳолат, тушкунлик, беҳаёлик, ҳашаматга ва маишатга ружу қўйишни ўрганган Шарқ халқлари таназзулга юз тутди, тараққиётдан орқада қолиб, ўзгаларга қарам бўлди.\nЭътибор берайликки, моддий, иқтисодий жиҳатдан мисли кўрилмаган тараққиётга эришган Ғарб олами маънавиятсиз бўлгани сабабли оила, маданият, поклик масаласида таназзулга юз тутди. Марсга сунъий йўлдош учираётган, дунёдаги ҳар бир инсонни виртуал олам орқали бир-бири билан боғлаган Ғарб олами маънавий бузуқликни, турли разолатларни табиий ҳол деб тушунадиган бўлиб қолди, натижада инсоният бедаво касалликларга дучор бўлди, ақл бовар қилмас даражада даҳшатли оммавий қирғин қуроллари ишлаб чиқилиб, улар тирик инсонлар устида синаб кўрилди.\nДемак, тажриба ёки ҳисоб-китоблар натижасида ҳосил қилинган ҳар қандай билим ҳам инсонга фойда беравермайди. Илм фақат эзгу мақсадлар йўлида, тинчлик, бунёдкорлик, ҳамжиҳатлик, тараққиёт йўлида ўрганилиши керак экан. Акс ҳолда олимларнинг баъзи илмий тажрибалари асносида кашф қилинган ихтироларидан қирғин қуроллари пайдо бўлмаган бўлар эди. Шунинг учун бугунги кунда илм излаган ҳар бир инсон аввало пок ният, эзгу мақсад билан ишга киришсин, ўрганаётган ҳар бир илмини фақат яхшиликка ишлатсин.\nХудди шунингдек, динимизга оид илмларни ҳам фақат хулуси ният билан, Аллоҳнинг розилиги учун, илм талабини фарз ибодат билиб ўрганиш лозим. Уни кимлар биландир баҳслашиш, илмини кўз-кўз қилиш, динни ниқоб қилиб, турли дунёвий, ғаразли мақсадларига эришиш воситаси қилиб олиш гуноҳи кабирадир. Бугунги кунда баъзи ёшларимизнинг диний саводсизлигидан, ўз тарихини, Ислом тарихини, дунё тарихини билмаслиги, сиёсий онгининг пастлигидан усталик билан фойдаланиб қолаётганлар кўпайиб қолди. Уларнинг фикрий хуружлари, мафкуравий алдовларига учаётган баъзи ғўр ёшлар оқу қорани танимай, ўзига, оиласига, Ватанига ва энг ёмони, мусулмон деган юксак номга, Аллоҳнинг динига лой чапламоқдалар, қора кучлар қўлида қўғирчоқ бўлиб, манқуртга айланиб қолмоқдалар.\nШунинг учун ҳам ота-боболаримизнинг асрий орзуси бўлмиш миллий истиқлолга эришган бугунги авлод олдида улкан, машаққатли, аммо шарафли масъулият турибди. Бу масъулият – Ватанимизнинг кечаси, бугуни ва эртаси олдидаги, келажак авлод олдидаги, бутун инсоният олдидаги масъулиятдир. Бу масъулиятни зиммага олиш учун, уни гўзал тарзда адо қилиш учун чуқур билимга, диний ва дунёвий илмларга эга бўлишимиз лозим. Бу борадаги энг шарафли вазифани муҳтарам устозларимиз, муаллим ва мураббийларимиз адо этадилар. Шунинг учун уларга Аллоҳ таолодан куч-қувват, ғайрат, сабру матонат тилаймиз, ҳақ йўлида ўргатган ҳар бир ҳарфлари учун Раббимиздан битмас-туганмас ажру мукофотлар сўраймиз.\nАллоҳ таоло жонажон Ватанимизни жаннатмонанд қилсин, халқимизни Ўзининг розилигини топадиган халқлардан қилсин, осмонимиз мусаффо бўлсин, мактаб-мадрасаларимизда илм чироғи ўчмасин, бутун олам илму ирфон нури ила мунаввар бўлсин!\n4549 марта ўқилди\nДругие материалы в этой категории: « Боланинг руҳияти ва хулқ тарбияси.\tҚалб шифоси »


Қатиқ – ичимликлар ичида энг фойдалиси | IBRATLI BEKA | Яндекс Дзен\nҚатиқ – ичимликлар ичида энг фойдалиси\nҚатиқ – ичимликлар ичида энг фойдалиси ҳисобланади. У организмга ижобий таъсир қилиш билан биргаликда, турли хил касалликларни енгишга ҳам ёрдам беради. Агар биз хар куни 1 пиёладан қатиқ истеъмол қилсак танамиз нималар билан тўйинади? Қатиқнинг қандай фойдали хусусиятлари ва хоссалари бор?\n1. Организмни озуқа моддалари билан таъминлайди.\n2. Иммун тизимини мустаҳкамлайди.\n3. Осон ҳазм бўлади.\n4. Аллергия чақирмайди.\n5. Суяклар ва тирноқларни мустаҳкамлайди.\n6. Вазнни камайтиради.


Майонез, аспирин, Coca-Cola: Юлдузларнинг сержило сочлари сири нимада? (фото) - 31 Декабря 2020 - Блог - WWW.SHERLAR.ORG - SMS SHERLAR, SEVGI SHERLARI, YANGI\nВторник, 26.01.2021, 19:09\nГлавная » 2020 » Декабрь » 31 » Майонез, аспирин, Coca-Cola: Юлдузларнинг сержило сочлари сири нимада? (фото)\nШоу-бизнес вакилларининг сочларининг ҳажмли, сержило ва ялтироқ эканига қараб кишининг ҳаваси келади. Аммо сочлар бундай ўзига хос бўлиши учун уларнинг ҳаммаси ҳам қимматбаҳо воситалардан фойдаланавермайди. Уларнинг парвариш рецептини сиз-у биз ҳам уй шароитида амалга оширишимиз мумкин.\nЖеннифер Лопес: авокадодан тайёрланадиган ниқоб\nБерган интервьюларидан бирида Жей Ло сочи учун профессионал косметик воситалардан фойдаланиши, аммо табиий парваришни ҳам инкор этмаслигини билдирган. Бунинг учун авокадога тухум сариғини қўшиб, санчқи ёрдамида бўтқа ҳолига келтирилади ва аралашма бутун соч узунлиги бўйлаб суртилади. Шундан кейин оддий шампунь билан ювиб ташланади. Актрисанинг сўзларига қараганда бундай ниқоб сочни ялтираб туриши ва соғлом кўринишига ёрдам беради.\nДеми Мур: райҳондан фойдаланади\nСочлари шампунь рекламасидагидек ялтироқ ва қалин кўринадиган Демининг сири сочини ҳаддан ортиқ ювмаслиги (ҳафтада 2 марта етади) ва райҳондан фойдаланишида. Бунинг учун 1 қошиқ қуритилган райҳонга 1 стакан қайноқ сув қўшади. Шампундан кейин ушбу аралашмани ишлатади ва охири ювиб ташламасдан сочиқ ёрдамида қуритади.\nКим Кардашьян: қуруқ шампунь\nКим сочни ортиқча ювавериш уни қуритиб, зарар етказади деб ўйлайди. Шу сабаб ҳам у сочини ҳар куни ювмасдан қуруқ шампундан фойдаланади.\nЖеннифер Энистон: аспирин\nИнтервьюлардан бирида Энистон сочлари қалин ва мустаҳкам бўлиши учун шампуни ичига майдаланган аспирин қўшишини маълум қилган.\nПенелопа Крус: қаҳвали ниқоб\nПенелопа сочларини парвариш қилишни бувисидан ўрганган бўлиб, бу борада унга испанча ниқоб ёрдам беради. Бунинг учун 1 қошиқ қаҳвага, манго шарбати, долчин ва бедана тухумини қўшади. Аралашмани сочга суртгандан кейин камида 1 соат туриши керак ва шундан кейин оддий шампунь билан ювиб ташласа бўлади.\nМоника Белуччи: магнолия ёғи\nБарча италияликлар сингари Моника ҳам сочини зайтун ёғи билан парвариш қилади, аммо бу ҳаммаси эмас. Актриса сочлари сержилолигининг бошқа сири магнолия ёғидан фойдаланишида.\nЗои Салдана: майонезли ниқоб\nЗоининг айтишича, сочларини мустаҳкамлаш учун майонезли ниқобдан фойдаланишни унга онаси ўргатган. Аммо майонез уйда тайёрланган бўлиши керак. Бунинг учун тухум сариғига 1 ош қошиқ сирка, зайтун ёғи ва хантал қўшиш керак. Бундай ниқобдан кейин бош бироз ачишади ва бу сочни тез ўсишига ёрдам беради.\nСкарлетт Йоханссон: арган ёғи\nФойдали хусусиятлари билан яхши маълум бўлган ёғдан актриса сочларини мустаҳкамлаш ва парваришлаш учун фойдаланади. У уйқуга ётишдан аввал ёғни бошига суртади ва сочлари бўйлаб тарқатади. Арган, айниқса, бўялган сочларга яхши ёрдам беради.\nСьюки Уотерхаус: Coca-Cola\nҚанчалик ғалати туюлмасин, модель сочларининг сержило бўлиши учун Coca-Cola’дан фойдаланади. У сочларни ҳажмли кўрсатади, ялтиратади.\nКэтрин Зета-Жонс: асал ва пиво\nКэтрин ушбу рецепт учун ҳақиқий пиво ва табиий асалдан фойдаланиш кераклигини таъкидлайди. Аралашмани сочга суртиб, одатдагидек ювиб ташлаш мумкин.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 8 | Добавил: sherlarorg | Теги: #Yangiliklar, #uznews, #habarlar, #новости, #news, #newsuz, #xabarlar, #Yangilik, #ahborot | Рейтинг: 0.0/0


Узоқ вақтлар европалик файласуфлар ва олимлар ерни оламнинг маркази ва бошқа барча жисмлар, шу жумладан қуёш ҳам, унинг атрофида айланади, деган фикрда бўлганлар. Ғарбда, оламнинг геосентрик маркази дея аталган ушбу тушунча эрамиздан олдинги иккинчи асрда яшаган Птоломей давридан бери ҳукмрон эди. 1512 йилда, Николай Коперник ўзининг гелиосентрик назариясини илгари сурди, унга кўра, қуёш ўз системаси марказида ҳаракатсиз туради ва бошқа планеталар унинг атрофида айланади.\n1609 йилда, немис олими Ёҳан Кепплернинг «Янги Астрономиа» китоби нашр этилди. Ўзининг ушбу китобида у қуйидагича хулосасини билдирди, планеталар нафақат ўз эллиптик орбиталари бўйлаб қуёш атрофида, балки ўз ўқлари атрофида ҳам айланиб туради. Шу нарса маълум бўлгач, европалик олимлар учун қуёш системасидаги кўплаб ҳолатлар, шу жумладан, кеча ва кундузнинг кетма-кетлигини тўғри тушунтириб беришга йўл очилди.\nЮқорида келтирилган оятда, «сузиш» маъносида, ясбаҳуун сўзи ишлатилган. Бу сабаҳа сўзидан олингаб бўлиб, киши ҳаракатининг турли кўринишларини билдиради. Агар бу сўзни текис жойда кетаётган кишига нисбатан ишлатилса, бу у кишинг думалаб кетаётганини англатмайди, балки, юриб ёки югуриб кетаётганини билдиради. Шу каби, агар бу сўзни сувдаги кишига нисбатан ишлатилса, бу уни сув оқизиб кетаётганини эмас, балки, унинг сузаётганини билдиради.\nШунингдек, агар ясбаҳ сўзини қуёш каби осмон жисмларига нисбатан ишлатилса, бу нафақат ўша жисм фазода учиб кетаётганини билдиради, балки, фазода учиш асносида айланаётганини ҳам билдиради. Мактаб ўқув дарсликларининг аксарида, ҳозирга келиб, қуёш ўз ўқи атрофида айланиши борасидаги факт ҳам киритилган. Қуёшнинг ўз ўқи атрофида айланишини қуйидаги жиҳоз ёрдамида исботлаш мумкин; бу жиҳоз қуёшнинг тасвирларини ўзида акс эттириб, стол устига ўрнатилган бўлади, бунинг ёрдамида исталган киши қуёшнинг тасвирларини текшириб кўриш имконига эга бўлади. Кузатувлардан аниқланишича, қуёшда майда доғлар бўлиб, уларнинг бир марта айланиб чиқиш вақти 25 кунга тенг экан, яъни, қуёш тақрибан 25 кунда ўз ўқи атрофида тўла бир марта айланиб чиқаркан.\n«На қуёшнинг ойга етиб олмоғи дуруст бўлар ва на кеча кундуздан ўзиб кетар. Ҳар бири фалакда сузиб юрар» (Ёсин сураси, 40-оят)\nБу оят ҳозирги замон астрономия илми яқиндагина кашф қилган муҳим бир факт ҳақида маълумот бермоқда, яъни, қуёш ва ойнинг ўз орбиталари мавжудлиги ҳамда уларнинг фазода ўз ҳаракатларига эга эканлари айтилмоқда.\nОйнинг ўз ўқи атрофида бир марта айланиши учун кетган вақт ер атрофида бир марта тўла айланиб чиқиши учун кетадиган вақтга тенг бўлиб, бу таҳминан 29½ кундан иборатдир.


Ватан ичра Ватан – Уйим! - Уч илдиз\nby Тўлқин Эшбек · 23.04.2020\nОтамнинг бир ўгити қалбимга муҳрланган; бойлик ортидан қувлама, унинг ўзи меҳнатинг ортидан келсин!\nБолалигимдан физика-математика илмига жуда қизиққанман. Орзулар қанот бахш этиб, илмга интилдим. Мирзо Улуғбек номидаги Ўзбекистон Миллий университетида бошлаган тадқиқотимни Бразилия Баия Федерал университети ҳузуридаги математика институти CAPES гранти – PostDoctoral дастури доирасида давом эттириш имконига ҳам эга бўлдим. Ниҳоят, физика-математика фанлари номзоди илмий даражасига эришганимдан бахтиёрман.\nЎтган йили 24 май куни муҳтарам Президентимиз Шавкат Мирзиёев университетимизга ташриф буюриб, бир гуруҳ олимлар ва талабалар билан суҳбатлари асносида Талабалар шаҳарчаси ҳудудида профессор-ўқитувчилар, ёш тадқиқотчилар учун 6 та кўп қаватли уй қуриш бўйича ҳам топшириқ берганларида бошимизга қанчалик бахт қуши қўнаётганини ҳис этган эдик. Очиғи, Жиззах вилояти Ғаллаорол туманидан келиб, 11 йилдан бери ижарада турардик. Икки нафар фарзандимиз билан ижарада яшаб, илм билан шуғулланиш машаққати ҳақида гапирмаса ҳам бўлади…\nМана, ниҳоят бу катта орзулар ҳам ушалди. Ўзим фаолият кўрсатаётган Миллий университетимиз биноларига туташ майдонда қад ростлаган замонавий уйлардан бизга ҳам насиб этди!\nБизни Ватан ичра Ватан ҳисобланмиш – уйлик бўлишдек беқиёс бахтга мушарраф этган азиз Юртбошимиздан то абад миннатдормиз.\nЎзМУ “Эҳтимоллар назарияси ва математик\nстатистика” кафедраси доценти\nЁшлар пресс клуби\nNext story Тадбиркор ҳоким халқ манфаати йўлида\nPrevious story ЎзМУ дунёдаги кучли университетлар рўйхатида!


Дунё ободлиги меҳнатдан\nЁшлар учун имкониятлар мўл даврда яшаётган айрим инсонларнинг ношукурлигидан дилингиз оғрийди. Ажрашишлар кўпайиб, айрим эркаклар оталик масъулиятини ҳис қилмай, аёлларини мардикорликка юбораётганлари, фарзандларини боқиш учун давлатдан ёрдам кутиб, қўл қовуштириб ўтирганлари – ҳаммаси ношукурлик, боқимандалик кайфиятининг бир кўриниши.\nОғир дамларни бошидан кечирган оналаримиз, бувиларимиз беш-ўн ва ундан зиёд болаларни дунёга келтириб, энг қийин замонларда катта авлодни тарбиялашган-ку, ахир. Мавзуни чуқурроқ ёритиш мақсадида шаҳримиздаги кўп болали онахон Манзура ая Исмоилова билан учрашишга қарор қилдим. Суҳбат унинг хонадонида бўлиб ўтди.\nБу йил аянинг Нозимбек ота билан турмуш қурганига 55 йил тўлибди. 7 нафар ўғил-қизни муносиб тарбиялаб, ҳозирги кунда набиралар оғушида қарилик гаштини сурмоқда эканлар.\n– Онажон, шунча болани вояга етказиш осон бўлмагандир-а?\n– Аллоҳ ҳар бир болани ўз насибаси билан беради. Лекин насибаси бор деб, уни кутиб, осмонга қараб ўтириш керак эмас, уларни соғлом, баркамол қилиб вояга етказиш учун тинимсиз ишлаш, елиб-югуриш лозим. Турмуш ўртоғим турли заводларда катта юк машинасини ҳайдади, мен эса бироз бозор қилдим, кейин маҳалламизда цех очилгач, шу ерда ишловчиларга кунига манти олиб келиб сотардим. Дадаси иккимиз бир-биримизга суяниб, тиргак бўлиб, сабр-бардош, қаноат билан 4 ўғил, 3 қизни емай едирдик, киймай кийдирдик. Болалар бир-бирларининг кийимларини кийиб катта бўлишган. Икки ўғлимиз ўз кучи билан олий ўқув юртига кириб, ҳозир бири шифокор, иккинчиси инглиз тили ўқитувчиси бўлишди, лекин, афсуски, бирининг умри қисқа экан, ундан бевақт айрилиб қолдик. Бошқа фарзандларимиз уйли-жойли бўлиб, ҳаётда ўз ўринларини топишган. Катта ўғлимиз билан бирга турамиз. Ҳозирги кунда ўғил-қизларимиз келинларимиз, хизматимизда.\n– У даврда кўп болали оналарга давлат томонидан қандай ёрдам бериларди?\n– Ҳозирги кундагига ўхшаб, болаларга нафақа ёки ёрдам пуллари берилмасди. Менга кўп болали она сифатида “Алтин алқа”, “Қаҳрамон она” медалларини беришган. Шу сабабли нафақамизга ҳозирги кунда оз миқдорда пул қўшилади.\n– Аввало Аллоҳга ҳамду санолар бўлсин, шу кунларга соғ-омон етказгани учун. Тинч замонда яшаяпмиз, Элбошимизга катта раҳмат! Мана, пенсияларимизни ҳам ошириб қўйди, вақтида олиб турибмиз.\nЁшларга тилакларим: ҳеч қачон ҳаётдан нолиманг, борига қаноат, йўғига сабр қилиб яшанг. Унутмангки, дунёнинг ободлиги – меҳнатдан. Фарзандни ўзимиз учун дунёга келтирамиз ва уларни комил, ҳақиқий инсон қилиб вояга етказиш биз, ота-оналарнинг бурчимиз. Рўзғор тебратиш осон эмас, шунинг учун эр-хотин бир-бирига суянган, тушунган ҳолда яшаса, нур устига нур бўлади. Элбоши яратиб бераётган имкониятлардан фойдаланинг, шу билан бирга ўзингиз ҳам ҳаракат қилинг.\n– Раҳмат, соғ бўлинг!\nМ. ЭЛТОЕВА., 2019-02-28, 11:39 138


Ҳамиджон Актамов: Жамоамизда ҳамма нарса яхши, ички муҳит ҳам зўр. Аммо, натижа омадга ҳам боғлиқ\n9 июль, 2018, 22:05\nНавоийнинг “Қизилқум” клубини ҳам ушбу мавсумдан умиди катта. Улар ёзги йиғинни ўзлари ўйлаган режа асосида ташкиллаштиришди. Бунгача “Қизилқум” жамоаси ўз ўйинлари билан рақиблари учун совға эмаслигини кўрсатди. Бош мураббий Ҳамиджон Актамов ҳам жамоасининг имкониятини юқори баҳолаётгани эътиборга молик. SPORTS.uz муҳбири эса тажрибали мутахассис билан бир қатор масалалар хусусида суҳбатлашди.\n- “Қизилқум” жамоасининг ёзги йиғинидаги тайёргарлиги сизни қониқтирдими?\n- Тайёргарлигимиз олдиндан ишлаб чиқилган режамиз асосида давом этяпти. Бир сўз билан айтганда, ишларимиз зўр. “Бунёдкор” билан ўйинга жиддий ҳозирлик кўряпмиз. Худо хоҳласа, ўша учрашувда ғалаба қозонамиз деб умид қиламан.\n- Таркибда айрим ўзгаришлар юз бераётгани ҳақида эшитяпмиз. Ушбу масалага ҳам ўзингиз ойдинлик киритиб ўтсангиз. Масалан, кимлар келди ва кимлар кетди?\n- Шу кунларда ҳаммаси 100 фоиз аниқ бўлади. Ҳозир эса биргина Салим Мустафоевни расман жамоамиз аъзосига айланди деб айтишим мумкин. У билан шартнома имзоладик. Ўзи ортиқча футболчи олмоқчи ҳам эмасман.\n- “Қизилқум”ни тарк этган футболчилар ҳақида ҳам айта оласизми?\n- Андрей Сидоров кетди. Прохоров билан ҳам хайрлашдик. Шунингдек, Алишер Юсупов ҳам жамоамизни тарк этди. Асосан шулар.\n- Ёзда таркибда жиддий ўзгаришлар қиламиз дегандингиз...\n- Ҳа, шундай ўзгаришларни амалга оширмоқчи эдим. Лекин яна ўйинимизга таъсир қиларди ва бошқаларга жавоб беришим керак бўларди.\n- “Қизилқум”нинг дастлабки босқичдаги иштироки ҳақида нима дея оласиз? Ҳар холда бошида мавсумни бўш бошлаб, кейинчалик натижалари бироз яхшиланди.\n- Ҳа, охирида мавсумни яхши тугатдик. Менимча, қониқарли бўлди. Жамоамиз янгилиги учун бошида қийналганимиз рост. Айниқса, футболчиларнинг бир-бирини тушуниб олишлари учун вақт керак бўлиб қолди. Шу босқичдан ўтиб олганимиздан кейин ҳаммаси изига тушиб кетди. Энди бундан буёғига ҳам яхши натижалар кўрсатиш учун тайёргарликни жиддий равишда олиб боряпмиз. Бир қатор ўртоқлик учрашувларини ҳам ўтказдик. Масалан, “Қўқон-1912”, “Бухоро” ва “Навбаҳор” каби жамоалар билан ўйнадик. Ҳозирча ҳаммаси яхши, мен учун қониқарли.\n- Чемпионатни қониқарсиз бошлаган пайтларингда жамоа учун босим кучайиб кетди. Ҳаттоки, адашмасам 3-турдан кейин сизнинг истеъфога чиққанингиз ҳақида ҳам хабарлар кенг тарқалди ва яна ишга қайтибди дея вазият бироз юмшатилди. Ўша пайтлардаги босимни қандай енгиб ўтдингиз?\n- Бу футболда бўлиб турадиган интрига. Бунга ўрганиб ҳам қолганман. Бундай гап-сўзларга эътибор бермасликка ҳаракат қиляпмиз. Шунчаки, жахл устида киши ўзи билмас ҳолатда нимадир айтиб юбориши мумкин. Аммо менинг истеъфога чиқишим ҳақида ҳеч нима бўлмаган.\n- Навоийлик мухлислар мавсумнинг иккинчи босқичидан янада кўп ютуқларни кутишяпти...\n- Имконият ҳар доим бўлган. Лекин омадга ҳам озгина боғлиқ. Жамоамизда ҳамма нарса яхши. Ички муҳит ҳам зўр. Бизда ҳеч қанақа камчилик йўқ. Раҳбарларимиз, ҳомийларимиз ва ишқибозларимизни ғалабаларимиз билан хуранд қиламиз деган ниятдамиз. Мақсадимиз эса кучли олтиликка кириб олиш.\n- Сиз билан қишда гаплашганимизда грузиялик зўр ўйинчини олиб келдим дегандингиз. Чиндан ҳам Элгужа Григалашвилининг ўйини ҳаммага ёқяпти. Тўғриси, айни пайтда у чемпионатимиздаги легионерлар орасида энг яхшиси бўлиб турибди. Қизиқ, уни қандай топиб келдингиз?\n- Бизнинг чемпионатда худди шу каби ўйнайдиган футболчи йўқ. Тўғриси, бундай легионернинг Ўзбекистонга кириб келиши бошқаларга ҳам ўрнак бўлади. Маҳаллий ўйинчилар унга қараб қандай ўйнашни ўрганишади. У Европада тўп сурган ва у ернинг футболидан кўп нарса ўрганган. У ўйин тизгинини ўз қўлига олишни билади ва қўрқмасдан рақиб жарима майдони ичига кириб боришни хуш кўради. Мен уни ортиқча мақтамоқчи ҳам эмасман. Ҳар ҳолда унинг қандай футболчи эканлигини ўзларинг ҳам кўриб турибсизлар. Лекин бундай савиядаги ўйинчи охирги пайтларда чемпионатимизда камайиб кетган. Уни қандай топганимга келсак, изланган имкон топади деган гап бор. Албатта, бу борада анча изландик. Бизга шунақа ўйинчи етишмаслигини олдиндан билардим.\n- Демоқчиманки, аксарият клубларимиз ҳам легионерларни олиб келишади. Уларни чақиришдан аввал видеороликларини кўришади ва кейин таклиф қилишади. Аммо улар Грилашвилидек ўйнашмайди. Лекин сиз бу сафар бошқаларга легионер танлаш қандай бўлиши кераклигини кўрсата олдингиз. Айтинг-чи, Григалашвили сиз учун ҳам сюрприз бўлдими?\n- Тўғри айтдингиз, бошқалар легионерларнинг видеоролигини кўриб олиб келишаверади. Лекин мен бундай роликларга ишонмайман. Унинг ўйинини шахсан ўзим кўриб, кузатганман. Қолаверса, Грузиядаги мураббийлар билан ҳам гаплашганимда яхши ўйинчини олиб кетаётганимни алоҳида айтишган. Дўстларим ҳам ушбу футболчи ҳақида жуда илиқ фикрларни айтишган. Шундан сўнг ҳеч иккиланмай Элгужани олиб келдим. Барибир тан олишим керакки, ушбу ўйинчи борасида омадимиз келди.\n- Охирги пайтларда айнан Григалашвилига қизиқаётган жамоалар кўпайиб бораётгани ҳақида кўп эшитяпман. Энди уни жамоада олиб қолиш сизга қийинчилик туғдирмаяптими?\n- Йўқ, нимага қийинчилик бўлади? У бизнинг футболчимиз. Григалашвили билан келаси йил учун ҳам шартномамиз бор.\n- У билан шартномани узайтиришга улгурдингизми?\n- Ҳа, уни олган пайтимдаёқ икки йилга шартнома тузганмиз.\n- Агар унинг ўйин сифати ва легионер мақомидан келиб чиқиб айтадиган бўлсак, жамоадаги энг кўп ойлик маошни айнан грузиялик футболчи оладими?\n- Йўқ. Бу ҳақида сизга маълумот бера олмайман.\n- Бу йилги Суперлигада ўсиш қай тариқа юз беряпти деб ўйлайсиз?\n- Суперлига жуда қизиқарли ўтяпти. Жамоалар учун бўшашишга умуман вақт йўқ. Ҳар бир ўйин жуда ҳам муҳим. Шу боис жорий йилги чемпионат анча кучли ўтяпти. Хуллас, менга жуда ёқяпти. Ўсиш борлиги яққол билиниб турибди.


АҚШ IT-компанияларининг 200 ходими Трампга муҳожирларни чиқариб юборишда ёрдам бермайди\n11:07 / 14.12.2016\nАмерика энг йирик технологик компанияларининг 200 дан зиёд ходими АҚШнинг сайланган президенти билан боғлиқ очиқ хатга имзо чекишди. Унда Дональд Трамп бўлажак маъмуриятига кейинчалик мамлакатдан чиқариб юборилиши мумкин бўлган инсонларнинг дини, ирқи ва миллати ҳақидаги маълумотларни йиғиб, тақдим этмасликлари ҳақида сўз юритилган. Бу ҳақда Reuters агентлиги хабар берди.\n"Биз инсонларнинг динига асосланган маълумотлар тизимини яратишдан бош тортамиз. У конституцияда аниқ белгилаб қўйилган. Биз мамлакатдан кишиларнинг оммавий равишда чиқариб юборилишига ёрдам кўрсатмаймиз", - дейилади мактубда.\nҲужжатга Google, Twitter ва Salesforce каби компанияларнинг раҳбарлари, дастурчилари ва дизайнерлари имзо чекишган.\nКомпания ташаббуси ҳақида эса Трамп 14 декабрь куни Нью-Йоркда SpaceX, Tesla Motors, Apple ва Google каби мамлакатнинг етакчи технологик компаниялари раҳбарлари билан учрашиш ниятида экани ҳақида хабарлар тарқалгач, маълум бўлди.\nЭслатиб ўтамиз, Трамп сайловолди кампанияси даврида Вашингтон бошқа мамлакатдан келаётган барча мусулмонларни АҚШ ҳудудига киритмаслиги кераклигини маълум қилганди. Кейинчалик у ўз фикрини ўзгартириб, Қўшма Штатлар фақатгина террорчилик хавфи юқори бўлган давлатлардан келаётган мусулмонларнинг давлатга киришини тақиқлаб қўйиши кераклигини таъкидлаб ўтди.


Фармацевтика агентлиги дорихоналарда тиббиёт ниқоблари танқислиги кузатилаётгани бўйича муносабат билдирди\nЎзбекистонда тиббиёт ниқоблари ишлаб чиқарадиган 10дан ортиқ корхоналар мавжуд ва улар ҳозирги кунда тўлиқ қувват билан ишлаб турибди\nФармацевтика тармоғини ривожлантириш агентлиги матбуот хизмати ҳозирги кунда тиббиёт ниқоблари танқислиги кузатилаётгани бўйича баёнот билан чиқди.\n«Ижтимоий тармоқларда тарқалган турли хабарларга кўра, дорихоналарда тиббиёт ниқоблари етишмаслиги ёки умуман йўқлиги ва деярли ҳамма дорихоналарда бу маҳсулот нархи ошгани аҳолини ташвишга солмоқда.\nТиббиёт ниқоблари тиббий буюмлар рўйхатига киритилган. Лекин шу билан бирга, дорихоналарда бўлиши мажбурий бўлган дори воситалари ва тиббий буюмлар рўйхатига тиббиёт ниқоблари киритилмаган.\nШу боис дорихонада тиббиёт ниқоблари йўқ бўлса, бу учун дорихонани айблаш ёки дорихона ҳодимидан тиббиёт ниқобларини талаб қилиш нотўғри. Лекин республикамизда ҳозирги кундаги эпидемиологик ҳолатни, яъни коронавирус хавфини ҳисобга олган ҳолда, дорихоналар томонидан аҳолини тиббиёт ниқоблари билан таъминлаш бўйича барча чора-тадбирлар кўрилмоқда.\nШуни ҳам эслатиб ўтамизки, Ўзбекистон Республикаси Президентининг 2016 йил 31 октябрдаги «Аҳолини дори-дармон воситалари ва тиббиёт буюмлари билан таъминлашни янада яхшилашга доир чора-тадбирлар тўғрисида»ги ПҚ-2647 сонли қарорида, четдан олиб келинадиган, шунингдек, мамлакатимизда ишлаб чиқарилган дори воситалари ва тиббиёт буюмларини улгуржи ва чакана сотиш – уларни етказиб беришда иштирок этувчи воситачилар сонидан қатъи назар, улгуржи савдо учун сотиб олинган қийматидан 15 фоиздан, чакана савдо учун улгуржи нархидан 20 фоиздан ортиқ бўлмаган миқдорларда чекланган савдо устамалари қўлланган ҳолда амалга оширилиши белгилаб қўйилган.\nДорихона тиббиёт ниқобларини мисол учун, улгуржи 2000 сўм нархда сотиб олган бўлса, чакана савдо учун улгуржи нархидан 20 фоиздан ортиқ бўлмаган миқдорларда чекланган савдо устамалари билан, яъни, 2400 сўмдан сотиши керак бўлади.\nМаълумот учун, юртимизда 15га яқин тиббиёт ниқоблари ишлаб чиқарадиган корхоналар мавжуд ва улар ҳозирги кунда тўлиқ қувват билан ишлаб турибди. Aммо тиббиёт ниқобларига бўлган эҳтиёж юқори бўлгани ва буюртмалар кўплиги сабаб, дорихоналарда айнан шу маҳсулот нархи ошгани кузатилган бўлиши мумкин», дейилади баёнотда.\nТошкент вилоятида ниқоб ишлаб чиқараётган махфий цех аниқланди


Бугун футбол. "Насаф" - АГМК / CHAMPIONAT.asia\nБугун футбол. "Насаф" - АГМК\n28 июл 2018 15:17\nТеглар : АГМКНасаф Суперлига 19-тур\nБугун Суперлиганинг 19-тур баҳсларига старт берилади. "Насаф" ўз майдонида АГМК билан куч синашади.\nТурнир жадвалида "Насаф" 23 очко билан еттинчи, АГМК эса 17 очко тўплаб 10-ўринда бормоқда.\nИккала жамоа ҳам ўтган турда ғалаба қозонган бўлса-да, аввалги турлардаги омадсиз иштирок жамоалар натижасига соя солмоқда. Хусусан "Насаф" бунгача кетма-кет бешта турда ғалаба қозонмаган бўлса, АГМК қаторасига олтита ўйинда уч очко нималигини билмади.\nБугунги ўйинда кимнинг имконияти юқори? Таркиб томонлама қарайдиган бўлсак, АГМКда тажрибали футболчилар кўп. Фақат ҳамма гап Бахтиёр Ашурматов ушбу таркибни қанчалик шакллантирганида. АГМК аввалги тур "Бухоро"ни ишончли тарзда мағлуб этиб, Қаршига кўтаринки кайфиятда йўл олди.\n"Насаф"да яққол етакчи деярли йўқ ва асосий урғуни жамоавий ўйинга бериб келмоқда. "Насаф" шу пайтгача ўз майдонида 9та ўйин ўтказиб, шундан тўрттасида ғалабага эришган. Уч бор дуранг ўйнаб, иккита ўйинда мағлуб бўлган. Тўплар нисбати 13-9.\nАГМК эса сафарда 9 бор майдонга тушиб, фақат иккита баҳсда уч очколи бўлган. Бир марта дуранг қайд этиб, 6та ўйинда ютқазиб қўйган. Тўплар нисбати 9-17.\nБиласизми? АГМК сафардаги иккита ғалабасини "Нефтчи" ва "Металлург" устидан қўлга киритган.\nЯна бир маълумот шуки, Рўзиқул Бердиев бугун "Насаф" бош мураббийи сифатида олий лигада 170-ўйинини ўтказади.\nРўзиқул Бердиев: “Йигитларимиз 90 дақиқа тартибли ҳаракат қилишди ” 13


Ла Лига. 16-ўриндаги “Алавес” 6-ўриндаги “Севилья”га қарши ва 19-турнинг бошқа учрашувлари превьюси / CHAMPIONAT.asia\n11:42"Ювентус" "Аталанта" ўйинчиси учун "Манчестер Сити" билан рақобат қилади 2 11:27Olamsport: Боксчимиз WBC камарини ҳимоя қилади, Тошкентда Осиё чемпионати ўтказилади ва бошқа хабарлар 0 11:11Мадрид дербисининг якунига аталган навбатдаги карикатура 5 10:47"Манчестер Юнайтед" "Вест Хэм" ўйинчиси билан шартнома имзоламоқчи 9 10:23"Ливерпуль" хўжайинлари Клоппга ишонмоқда 12 10:00Акром Баҳритдинов "Рубин" сафига қўшилди 5 09:47Неймар "Барселона"га қарши ўйинда 30 дақиқа атрофида ўйнаши мумкин 7 09:23Омар Моманидан карикатура: Мадрид дербисида "Барселона" ғалаба қозонди 9 09:00"Бенфика" Диего Костага 3 миллион евролик маош ва 2 йиллик шартнома таклиф қилмоқда 2 08:38Ройс "Севилья"га қарши ўйиндан нималар кутаётганини айтди 4 08:15Кавани МЮдан кетишга қарор қилди, у мавсум сўнгида клубни тарк этади 9 07:51Жоан Лапорта Вальдесни "Барселона"га қайтармоқда 7 07:39"Андижон" янги футболчиларни таништирди. Ҳар бир футболчига "Форд Мустанг" ваъда қилинди 35 07:30Бугун 2021 йилги Суперлига старт олади 50 07:28Карикатура: МЮ кутилмаганда "Сити"ни мағлуб этди 10\nЛа Лига. 16-ўриндаги “Алавес” 6-ўриндаги “Севилья”га қарши ва 19-турнинг бошқа учрашувлари превьюси\nСентябрь ойида старт олган Ла Лига ўйинларнинг биринчи давраси ҳам турлар сони ҳисобидан олиб қаралса якунига етади.\nТўғри, айрим жамоалар ҳали тўлиқ 18 баҳсни ўтказиб улгурмади. Айрим жамоалар эса аллақачон қолган 18 рақиби билан куч синашишга улгурди. Бошланажак 19-тур олдидан эса биз аввалги турни бирров эслаб ўтамиз.\nЖанговар кечган “Севилья” – “Реал Сосьедад” баҳсида мезбонлар 3:2 ҳисобида устун келишди. “Гранада” ўз майдонида “Барселона”ни қабул қилди ҳамда 0:4 ҳисобида мағлубиятга учради. “Реал Мадрид” меҳмон “Осасуна”ни енга олмади – 0:0. “Вальядолид” уйида “Валенсия”га минимал ҳисобда имкониятни бой берди. Шу каби баҳслар билан якунига етган турдан сўнг Испанияда кубок ва суперкубок баҳслари ўтказилди. Дарвоқе, ўтган ҳафтада бўлиб ўтган Испания Суперкубоги финалида “Барселона” – “Атлетик Бильбао” жамоалари ўзаро куч синашишди. Қўшимча бўлимларга уланиб кетган учрашув билбаоликларнинг ғалабаси билан якунига етди.\nХўш, бизни олдинда қандай баҳслар кутиб турибди? 19-турда ўтказиладиган 8 та баҳсдан 4 тасининг анонсини эътиборингизга ҳавола этамиз.\nЖадвал ўртасидаги жамоалар баҳси: “Кадис” – “Леванте”\nУшбу тур олдидан “Кадис” 9-ўринни банд этиб турган бўлса, ундан 2 ўрин ва шунча очко пастда “Леванте” жой олган. Ҳар иккиси ҳам 18-турда ғалаба қозонишган, ўз майдонларида. Мазкур учрашувдаги 3 очко эса улардан пастда турган жамоаларни ўзига яқинлаштирмасликка, юқоридаги жамоадан эса ўзиб кетишга имкон яратади. Очко йўқотишга ҳаққи йўқ иккисининг ҳам. Қандай натижа қайд этилишини эса 19 январь куни соат 23:00 да старт оладиган ўйинда билиб оламиз.\nЎзаро ўйинлар: Умумий ўтказилган 28 баҳснинг 11 тасида “Леванте”, 9 тасида “Кадис” ғалаба қозонган. 8 ўйинда жамоалар муроса кўчасини танлашган.\nЖамоаларнинг жароҳатланган футболчилари: Хосе Мари, Аугусто Фернандес, Маркос Лопес (“Кадис”). Серхио Постиго, Оскар Дуарте, Шейк Дукуре, Энис Барди, Робер Пер (“Леванте”).\n16-ўриндаги “Алавес” 6-ўриндаги “Севилья”га қарши\n“Алавес”дан фарқли ўлароқ севиляликларнинг ишлари жойида. Гарчи жамоа 6-ўринда бўлишига қарамасдан секин-секин ўз ўйинини топиб олмоқда. Хусусан, ўтган турда бир неча турлар аввал жадвалда етакчилик қилаётган “Реал Сосьедад”ни мағлуб этди. Гарчи “кучли тўртлик”ка кира олмаётган бўлса-да, ўйинларнинг сони ва очколар ҳисоби эътибори билан бемалол кириши мумкин. “Алавес” очко йўқотишда давом этаверса яқин орада ўз ўрнида қолиши уёқда турсин, балки хавфли зонага ҳам тушиб кетиш эҳтимоли мавжуд. Қизиқарли кечиши кутилаётган учрашув 19 январдан 20 январга ўтар кечаси 01:30 да бошланади.\nЎзаро ўйинлар: Ушбу ўйин Ла Лига доирасидаги 21-учрашув бўлар экан. Бу кунгача бўлиб ўтган 20 ўйиннинг 6 тасида “Алавес”, 9 тасида “Севилья” ғалаба қозонган. 5 баҳсда томонлар 1 очкодан бўлишиб олишган.\nЖамоаларнинг жароҳатланган футболчилари: Родриго Эли (“Алавес”). Серхио Эскудеро, Карлос Фернандес, Томаш Ватслик (“Севилья”).\nЕврокубок баҳсларига йўлланма берувчи ўринлар учун интилаётган “Вильярреал” “Гранада”га қарши\n18-турда “Вильярреал” “Сельта”ни 0:4 ҳисобида мағлуб этди. “Гранада” эса ўз уйида “Барселона”га 0:4 ҳисобида мағлуб бўлди. “Вильярреал” 32 очко билан 4-ўринда жойлашган бўлса, “Гранада” ҳисобида 27 очко мавжуд бўлиб 7-ўринни банд этган. Бошқа изоҳ ёки статистика ортиқча. Ким фаворит ёки кимнинг имконияти юқорилигини билишингиз мумкин. Аммо, бу футбол ва олдиндан нима бўлишини билиб бўлмайди. Ушбу ўйин 20 январдан 21 январга ўтар кечаси 01:30 старт олади.\nЎзаро ўйинлар: 14 ўйиннинг 7 тасида “Вильярреал”, 2 тасида “Гранада”нинг қўли баланд келган. 5 учрашув эса дуранг билан якунланган.\nЖамоаларнинг жароҳатланган футболчилари: Пако Алкасер, Алберто Морено, Марио Гаспар, Висенте Иборра (“Вильярреал”). Нейдер Лосано, Виктор Диас, Кини (“Гранада”).\nПешқадам “Атлетико Мадрид” 15-поғонадаги “Эйбар” меҳмони бўлади\nМадридликлар ўз таъқибчиларидан шу даражада олдинлаб кетганки, 18-турда ноқулай об-ҳаво бўлганлиги сабаб ўз ўйинини ўтказмаган бўлса ҳам, 2-ўриндаги “Реал Мадрид”дан 4 очко олдинда. Албатта бунга рақибларнинг ўзи ҳам сабабчи деса бўлади. “Эйбар”да аҳвол яхши эмас. 19-тур олдидан 19 очко билан 15-ўринда жамоа. Ўз уйида пешқадам бўлиб турган клубга қарши қандай ўйин кўрсатишини 21 январдан 22 январга ўтар кечаси 01:30 да кўрамиз.\nЎзаро ўйинлар: Испания чемпионати доирасидаги 12 ўйиннинг 9 тасида “Атлетико”, атиги 1 тасида “Эйбар” ғалаба қозонган. 2 учрашув дуранг билан якунланган.\nЖамоаларнинг жароҳатланган футболчилари: Педро Бигас, Педро Леон, Роберто Корреа, Хосе Анхел, Бриан Хил (“Эйбар”). Эктор Эрера (“Атлетико Мадрид”).\nМазкур турда шунингдек қуйидаги учрашувлар ҳам ўтказилиши режалаштирилган:\n19.01 23:00 (Тошкент вақти) “Вальядолид” – “Эльче”\n20.01 23:00 (Тошкент вақти) “Хетафе” – “Уэска”\n20.01 01:00 (Тошкент вақти) “Бетис” – “Сельта”\n21.01 23:00 (Тошкент вақти) “Валенсия” – “Осасуна”\nБиринчи давранинг сўнгги тур учрашувларини томоша қилинг!\nМадрид дербисининг якунига аталган навбатдаги карикатура 5\n19 янв 14:29:32\nLester Siti - Chelsi prevyu yo'qmi?


Oldingi maqola НОНИ ҚАТТИҚ КАСБ\nKeyingi maqola ҚАРИНДОШЛАР – ОМОНАТ ДУНЁДАГИ FАНИМАТЛАРИМИЗ\nБоқи Бўриев ҳақида маҳалла раисидан эшитиб қолдим. Илгари жамоа хўжалигида раҳбар бўлиб ишлаган, ҳозир нафақага чиқиб, ҳақиқий китоб шайдосига айланган бу киши ҳақида нимадир ёзиш фикри келиб қолди. Шу боис маҳалла раисидан илтимос қилиб, унинг ҳамроҳлигида Боқи Бўриев уйига йўл олдик.\nМанзилимиз маҳалла гузаридан унча узоқ эмас экан. Бироз юргач, баланд девор билан ўралган каттагина ҳовли қаршисида тўхтадик. Дарвозани тақиллатишимиз билан ичкаридан икки ёки учинчи синфларда ўқийдиган болакай югуриб келиб, зулфни туширди. Маҳалла раиси ундан бобосини сўраб, уйда деган жавобни олгач, мени ичкарига бошлади.\nБоқи Бўриев бўйи пастроқдан келган, семизлигидан тўм-тўмалоқ кўринадиган киши экан. Маҳалла раиси бор гапни айтгач, у мен билан яна бошқатдан қучоқлашиб кўришди. Афтидан у ҳақда очерк ёзмоқчи эканлигим жуда хурсанд қилиб юборган эди.\n- Раҳмат, ука, раҳмат. Қани меҳмонхонага марҳамат, забт иш қилибсизда бизни йўқлаб…\nБоқи Бўриевнинг меҳонхонасига киришимиз билан бу ердаги китобларнинг кўплигидан кўзим қамашиб кетди. Меҳмонхонанинг ҳар иккала ёнбошидан хона бўйлаб ўрнатилган ганжкор жавонлар яп-янги, кўзни яшнатадиган даражадаги ранго-ранг китоблар билан тўла эди. Аввалига бунча китобни кўриб, ҳайратимни яширолмай қолдим. Гоҳ у китобни, гоҳ бунисини қўлга олиб варақлар эканман, Боқи Бўриев ёнимга югуриб келиб, унинг бир четидан ушлаб турарди.\nЯна бир эътиборимни тортган жиҳат эса аксарият китобларнинг нашриётдан қандай чиққан бўлса, шу ҳолича яп-янги сақлангани бўлди. Уларни кимдир қўлига олган, ҳижжалаб ўқиб чиққанга ўхшамасди. Бунча китобни бирма-бир қараб чиқишим учун фурсат етмаслигини билгач, улардан кўзимни узиб, раисга саволлар беришни бошладим.\n- Мен, ука, ёшлигимдан китобнинг ихлосмандиман. Қайси шаҳарга борсам, биринчи ишимни китоб "магазин"ларини айланишдан бошлайман. Ўзимга ёққан китоб бўлса, албатта, нархи мени қизиқтирмайди, сотиб оламан, - деди у дастлабки саволимга жавоб бериб.\n- АҚШ энциклопедиясининг 15 та томини йиққанингизга қараганда, Америка ҳаётига ҳам қизиқишингиз баланд кўринади. Аммо, инглиз тилидаги нашрини сотиб олибсиз, бу тилдан ҳам хабардормисиз дейман?\n- Йўқ, ука, - беўхшов кулди мезбон. - Тополмадингиз, мен инглиз тилини билмайман. Аммо меҳмонхонага жавонни ясаттирганимизда, унинг ана шу бўлинмаси анча катта бўлиб кетган экан. Аввалига, уч-тўрт марта қалин-қалин китобларни олиб келиб қўйдим, тўлмай қолаверади денг. Икки-уч хилидан қўяй десам, ранг "подмос" тушмайди... Хуллас, бошим қотиб юрган кезларда, Тошкентга бориб қолдим. Одатдагидек биринчи бўлиб китоб "магазин"ларини айланишга тушдим. Қарасам, битта "магазин"да бир хил китобнинг бир нечта томлиги турган экан. Ранги ҳам кўзни қамаштиради. Китобларнинг қалинлигига ҳам гап йўқ. Шартта қаричим билан чамалаб кўрдим, ўн бештаси жавонимнинг шу токчасини лиқ тўлдирар экан. Қиммат бўлса-да, сотиб олдим. Аммо қурмағурнинг инглизча эканлигига қарамаган эканман.\nУ хириллагандек овоз билан кулди.\nМезбоннинг қанчалик китобсеварлигини дарров фаҳмладим. Аммо яна ўзимни қизиқтирган бир-иккита саволларга жавоб олмасдан туриб кетолмас эдим.\n- Ака, ҳазрат Навоий асарларининг барча томларини фақат сизнинг уйингизда кўрдим. Бунинг учун тасанно. Лекин уларнинг қаторига анави европалик детективнинг иккита фантастик асарини ҳам қўшиб қўйганингиз сал "подмос" тушмагано-ов-в.\nМақтовимдан Боқи Бўриевнинг юзлари янада шишиб, кўзлари юмилиб кетди. Табассумдан икки чаккаси таранг тортилиб, камтарона кўринишда жавоннинг мен кўрсатган томонига ўгрилди:\n- Навоий бобомизнинг китобларини олмаган одамни мен китобсевар, деб айта олмайман, ёзувчи ука, - ўзига хос сермулоҳазалик билан гап бошлади у. - Ахир у киши ҳақида телевизорда ҳар куни гапиради, эшитамиз. Шундай одамнинг китобларини тўплаганимдан фахрланаман. Бу кишининг китобларига ҳам гап йўқ. Қаранг, жавонни қанчалик яшнатиб турибди.\nШу ерга келганда унинг юзидаги бояги хурсандчилик аломатлари бироз чекиниб, изтироб белгилари пайдо бўлди.\n- Аммо бобомиз китобларининг ҳеч шулардан ортиғини топа олмаяпман-да. Қайси "магазин"га борсанг шуларни кўрсатишади. Бошқалари ҳам бор, лекин ранги тушмайди. Ҳар қанча қилсам ҳам жавоннинг бу бўлмасига иккита китоб кетадиган жой очилиб қолаверади. Ҳайронман, ё жавонни кичиклаштириш керак, ё Навоий бобомизнинг худди шу "размер"даги яна иккита китобини топиш керак. Хуллас, бир тўхтамга кела олганим йўқ. Шу боис, ҳозирча мана бу иккита китобни шу қаторга қўйиб турибман. Ранги ўхшайди-ю, сал "размер"и каттароқ экан. Аммо бизникига яна бир келасиз, ёзувчи ука. Бу келувингизгача хатони, албатта, тузатамиз.\nАсабларим қақшаб, бу ердан тезроқ чиқиб кетишни ўйлай бошлаган бўлсам-да, китоблар тақдирига бўлган қизиқишим устун келди чоғи, кейинги саволни ҳам ўртага ташладим.\n- Невараларнинг китобга қизиқиши қандай? Улар ҳам бу хонага кириб туришадими?\n- Ҳа энди, албатта-да, - кулди раис. - Лекин катта неварам худди ўзим. Қонида борда китобга қизиқиш. Кеча музқаймоқ олиб ерсан деб пул берсам, уйга китоб кўтариб келибди. Чиройли экан, сотиб олдим дейди. Аммо диди чакки эмас боланинг. Мана ўша китоб.\nБоқи Бўриев қўярда-қўймай бошлаб бориб, невараси келтирган китобни жавондан олиб кўрсатди. Қарасам, француз тилида чоп этилган қандайдир модалар ҳақидаги журнал экан.


"Сурхон" устози мағлубиятга қандай изоҳ берди?\n25 июнь, 2020, 21:32\nТеглар:Суперлига | Сурхон | Қўқон-1912\nБаҳром Ҳайдаров жамоанинг кейинги баҳсларда мағлуб бўлишга ҳаққи йўқ эканлигини таъкидлади.\nCoca Cola Суперлига 6-туридан ўрин олган "Қўқон-1912" ҳамда "Сурхон" жамоаларининг қарама-қаршилиги бўлиб ўтди. Йирик ҳисобда мағлуб бўлган меҳмонлар устози Баҳром Ҳайдаров учрашувдан кейинги фикрларини билдириб ўтди.\n- "Ҳар бир ўйинга жамоамиз ўйини кучайиб бориши керак. Машғулотларда бугунги баҳсга яхши тайёргарлик кўрилди. Буни биринчи бўлимдан билсак ҳам бўлади. Майдонда иккита тенг кучли жамоа баҳс олиб борди, деб ўйлайман. Қайси жамоа илк бўлиб гол урса, ғалаба шу томонда бўлади, деб танаффус пайтида таъкидлаган эдик ва шу нарсага Қўқон клуби эришди. Бироз эътиборлик йўқолди шекилли, шунинг учун битта гол учрашувни ўзгартириб юборди. Бизда ўйин тизгини бироз йўқолиб қолди. Айнан шу омиллар таъсир қилди. Танлаган ўйинимиз бузилиб кетди. Қандай хатоларга йўл қўйдик буни учрашувдан кейиноқ, дарҳол айтиш қийин.\nСуперлиганинг ҳар бир баҳсида ғалаба қозонишимиз мумкин. Айни дамда, жуда кучли футболчилардан иборат бўлган таркибимиз бор. Қайсидур учрашувларда масалан, бугунги баҳсда таркибни тўғри танлашда адашган бўлишимиз мумкин. Тўғри "Пахтакор" кучли жамоа ва ўз уйида ўйнайди, "Локомотив" ҳам доим чемпионлик учун курашади, лекин биз тошкентликларга қарши ўйинда ютқазамиз, деб бормаймиз. Ўйлайманки, фақат ғалаба учун майдонга тушамиз ҳолос! Чунки, бундан буёғига ортга йўл йўқ. Очколар ҳам йеъга олмаяпмиз, бироз омадсизликларга учраяпмиз, турнир жадвалида ҳам қуйи поғоналарга тушиб кетдик. Бу "Сурхон"нинг ҳозирги таркибига мос ўринлар эмас. Балки, турли сабаблар бордир. Нима бўлганда ҳам навбатдаги беллашувларда очко ўлиб, бундай омадсизликка чек қўйишимиз керак ва жамоа очколарни қўлга киритиб, ғалабаларни тантана қилиб, турнир жадвалининг юқори поғоналарига чиқиб олиши керак.\nАзиз Ибрагимовни иккита беллашувда майдонга туширдик. Заҳирадан ўйинга қўшилиб, ўзини яхши томонлама кўрсата олди. Лекин, жамоада бир қатор футболчилар бор. Ёшлар жамоасида муинтазам гол уриб келаётган ва ўзини кўрсатаётган футболчига ҳам имконият беришимиз керак эди. Шундай вазият бўлиб қолдики, 2:0 ҳисобида мағлуб бўлаётган пайтимиз Ибрагимов ўрнига ёш ўйинчи Абдураҳмоновга имкон беришга мажбур бўлдик. Мана шундай таваккал қилиб кўрдик. Ўйлайманки, Ибрагимов ҳали жамоага кўп ёрдам беради ва ёш ҳужумчимизни ҳам келажаги порлоқ!" - деди Ҳайдаров.\n"Бухоро" Шавкат Саломовга қизиқмоқда\nТЕЗКОР ХАБАР Расмий хабар! "Сурхон"нинг яна 13 футболчисида коронавирус аниқланди


Хитойнинг ичимликлар ишлаб чиқарувчи Nongfu Spring компанияси президенти Чжун Шаньшань мамлакатнинг энг бой одамига айланди - Daryo\n09:57, 25.09.2020 16440\nХитойнинг ичимликлар ишлаб чиқарувчи Nongfu Spring компанияси президенти Чжун Шаньшань мамлакатнинг энг бой одамига айланди\nХитойнинг қадоқланган сув ишлаб чиқарувчи энг йирик компанияси Nongfu Spring’нинг эгаси Чжун Шаньшань мамлакатнинг энг бой одамига айланди. Унинг компанияси акциялари биржа савдоларига қўйилгач, нархлар кескин ошган. Бу ҳақда «Интерфакс» хабар берди.\nBloomberg маълумотларига кўра, Nongfu Spring компаниясининг президенти ҳисобланган Чжун Шаньшаннинг бойлиги 58,7 миллиард долларни ташкил қилади. У мазкур кўрсаткич бўйича Alibaba компанияси асосчиси Жек Мани ортда қолдирди. Жек Манинг бойлиги 56,7 миллиард долларга баҳоланмоқда.\nШу тариқа, Чжун Шаньшань дунёнинг энг бой одамлари рўйхатида 17-ўринни эгаллади ва тахминан 10 миллиард доллар фарқ билан Google асосчиси Ларри Пейждан кейинги қаторда турибди.\nFinancial Times газетасининг ёзишича, Чжун Шаньшаннинг бойлиги Nongfu Spring компанияси акциялари сентябрь ойида биринчи марта Гонконгда биржа савдоларига қўйилгач ошди. Компания акциялари биржа савдолари бошланганидан кейин 80 фоизга қимматлашган. Компания акцияларининг 80 фоизи Чжун Шаньшанга тегишли.\nБундан ташқари, тадбиркор гепатитга қарши вакцина ва COVID-19’ни аниқлаш бўйича тест ишлаб чиқарувчи Wantai Biological Pharmacy Enterprise Co., компаниясини ҳам назорат қилади. Бу компаниянинг акциялари нархи эса 2020 йил апрель ойида Шанхай биржасидаги савдоларга қўйилгач, 14 бараварга қимматлаган.\nТаҳлилчиларнинг қайд этишича, хитойлик бизнесменлар даврасида «якка бўри» номи билан танилган тадбиркор бойлигининг тез ўсиши инвесторларнинг Хитой истеъмол секторига бўлган қизиқиши билан боғлиқ. Бу қизиқиш мамлакат иқтисодиёти ўсишининг муҳим омили ҳисобланади.\nNongfu Spring компанияси акциялари қийматининг унинг кутилаётган даромадларига мувофиқлиги 70 фоизга тенг. Cоcо-Cоlа компаниясида эса бу кўрсаткич 30 фоизни ташкил қилади.\nИқтисодчиларнинг фикрича, Nongfu Spring компаниясининг коронавирус пандемияси сабабли 2020 йилнинг биринчи ярим йиллигида кескин пасайган савдолари тикланмаса, унинг акциялари нархи тушиб кетиши мумкин.\nАввалроқ 2019 йилда Хитойда АҚШдагига нисбатан деярли уч баравар кўп янги миллиардерлар пайдо бўлгани ҳақида хабар берилганди. Alibaba асосчиси Жек Ма 2020 йилнинг март ойида Bloomberg талқинига кўра, Осиёнинг энг бой одами деб топилганди. Унинг ушбу мақомни қўлга киритишига жаҳон бозорида нефть нархининг пасайиши ва аввалги энг бой миллиардер ҳиндистонлик Мукеш Амбанининг 5,8 миллиард доллар йўқотгани сабаб бўлганди.\nМавзуга доир: Трамп АҚШда Alibaba фаолиятига тақиқ жорий этиши мумкинлигини маълум қилди\n17:35, 10.10.2020 169743\n23:11, 16.09.2020 64640\n14:26, 11.10.2020 164195\n11:26 Бугун 3270\n11:05 Бугун 4354\n10:44 Бугун 1807\n10:23 Бугун 2893\n18:34, 07.05.2021 106072\n19:29, 08.05.2021 86218\n10:23, 08.05.2021 80739\n18:46, 07.05.2021 79398


Иймонимиз учун жуда муҳим — Зикр аҳлидан сўранг\nСаволлар › Мавзу: Ақийда › Иймонимиз учун жуда муҳим\nmahdiy сўради 2 ой аввал\nАссалому алайкум! Устозлар, Андижон шаҳридаги бизнeс цeнтрни олдидаги юнонларни (Савдо Худоси) тош хайкалига эътиборингизни қаратмоқчиман. Биз мусулмон аҳли учун уятли ҳолатку. Нима учун 95 фоиз мусулмон яшайдигон юртимизда нeга шундай ҳолатлар такрорланавeради? Яна фарзанларимизга мактабларимизда ислом тарихини ўргатиш ўрнига Юнон афсоналарини ўргатмоқда.\nҲайкалтарошлик динимизда қайтарилган.\n* «Вашм» деб танага игна ёки бошқа восита билан расм ёки сўзни ўйиб, нақш солиш (татуировка) тушунилади. (“Олтин силсила” китобидан Саҳиҳул Бухорий). Валлоҳу аълам!


Ниҳоятда пишиқ-пухта ўйлаб топилган қаллоблик ғилдираги « O'zbekiston ERK Demokratik Partiyasi\nНиҳоятда пишиқ-пухта ўйлаб топилган қаллоблик ғилдираги\n03 June 2016 - 7:00\nУчинчи шох: Бунақаси дунёда йўқ\nЎзимизнинг мошинага тегишли яна бир тушунилмас ҳодиса: биринчидан, мошинага эҳтиёж кундан-кунга, йилдан-йилга ортиб боряпти ва неча йилдан бери тўхтовсиз ишлаб ётган Асака зовути мошинани ички бозорга – нақд оламан деб турган одамга етарли етказиб бера олмаяпти; иккинчидан, халқимиз кўпи камбағал бўлишига, мошинанинг давлат нархи эса отнинг калласидай эканига қарамай, устига яна “шапка”, “дўппи”, “чопон”, “дастурхон” каби номларда пора бериб бўлса ҳам оляпти.\nОшкоралик даври бўлганида-ку, қўлга қоғоз-қалам олиб чайқов алангаси гуриллатилаётган ўчоқ бошига шартта бориларди-да, ўчоқбоши-мутасаддилардан сўраб-суриштириб, атрофлича ўрганиб, тўғри хулоса чиқарса бўларди. Сўз эркинлиги йўқ шароитда икки-уч баравар кўп куч-ғайрат ва онг сарфлаб, тахминлар қилиб ўтиришимизга тўғри келяпти.\nБу масалада халқимизнинг ўзига хос хусусияти олдга чиққан кўринади. Ўзбек пул топса, қишда боласининг оёғига иссиқ патинка ё этик олиб бермайди, мошина мингиси келади. Уддабуронлар элимизнинг шу умумий\nхусусиятидан фойдаланади. Ўзбек пул топса, уйи бир аҳволда, ҳатто муқим ҳожатхонаси йўқ… бўлса ҳам, тез мошина олгиси келади. Уддабуронлар элимизнинг шу умумий хусусиятидан фойдаланади.\nЎзбек пул топса, уни ўлиб-тирилиб, кимларгадир қул бўлиб, боласи тенгилардан отасидан эшитмаган ҳақоратларни эшитиб зўрға топгани эсидан чиқади ва… дабдабали тўй қилади, дастурхонга ароқни тўкиб ташлайди, шилта бир ашулачига роса дўллар қистиради – ҳаммасини бир кунда ҳавога совуради. Уддабуронлар элимизнинг шу умумий хусусиятидан фойдаланади.\nЎзбек пул топса, маърифатга сарфламайди, мен сендан камми қабилида қўшнисидан ўтгиси келади: қўшни “Дамас” олса, бу “Нексия” олишга, қўшни “Ласетти” минса, бу камида “Эпика” минишга ҳаракат қилади. Уддабуронлар элимизнинг шу умумий хусусиятидан фойдаланади.\nЎзбек пул топса, иши тезроқ битишини хоҳлаб қолади, навбатда тургиси келмайди ва пора узатиб бўлса-да, икки-уч кун ичида мошинали бўлгиси келади. “Устига икки юмалоқ кўкидан бердим, шу заҳоти калитни қўлимга тутқазворди!” деб мақтаниб маза қилади. Уддабуронлар элимизнинг шу умумий хусусиятидан фойдаланади. Ва…\n…мошина савдосида ясама тахчиллик ҳосил қилиниб, йўқ ердан навбат яратилади!\nТалаб катта бўлганидан кейин қайси уддабурон фойдаланиб қолгиси келмайди?! Зовут талабга яраша чиқариб улгурмаса, табиий, навбат ҳосил бўлади, талабга яраша ё ортиқча чиқарилган тақдирда ҳам “ўзбекистончасига” ясама навбат ясалади.\nМошина ўзимиздан чиқади, зовут тўхтовсиз ишлаб турибди, навбат нима дегани, деб ҳайрон бўлсангиз, “Ўзингизни овсарликка солманг”, деб кулиб қўйилади.\nМасалан, ўзбек “Дамас”ни ёқтирди. Уни ишлатиб пул топса бўларкан. Бу ҳолдан биринчи галда давлатнинг ўзи фойдаланди – тани қанча нархга тушганига қарамай, сотувга отасининг баҳосини қўйиб чиқарди. Шунда ҳам одамлар тўхтамади, “Дамас”га ёпишаверди. Энди давлатнинг орқасига уддабурон ҳам мингашди – дарров ясама навбат ташкил этиб, шошилганларга “холис хизмат” кўрсата бошлади. 2000 (икки минг) дўллар “дўппи”сини берсин – марҳамат, мошина уники!\nҲол бу ки, билағон кишилар айтишича, Асака зовутининг ҳовлиси ҳам, республика бўйича омборлар ҳам “Дамас”га тўлиб-тошиб кетган, фақат мошина дўконида йўқ. Борсангиз: “Пулини тўланг, навбатга қўямиз”, дейишади.\nЎзбек навбатга чидайдими?\nДемак, ҳалиги иш бўлади.\nЎзбек “Спарк”ни суйди – кўриниши замонавий, ҳам бензинни кам ичади. “Спарк” мошинасини тезроқ мингиси келган одам мошина дўкони (халқ тилида: автосалон) уддабуронига камида 2500 (икки ярим минг) дўллар “дўпписини кийгизади”, дўкондан шундай миниб чиқиб кетаверади. “Дўпписи”ни қизғонганларга қибла кўрсатиб қўйилади. Кутиб кўзинг қорайишини истасанг, навбатга тур, дейилади.\nМасалан, Тошкентдаги “Роҳат” мошина дўкони (халқ тилида: автосалони) уддабуронлари айтишича, “Спарк”ка 2012 йил декабиридаёқ 2013 йил учун навбат тўлиб бўлган. “Январдан бошлаб 2014 йил учун буюртмалар қабул қиламиз”, дейди дўкончи.\nБу аҳволдан давлат хабарсиздир деб ўйламанг. Хабари бор. Давлат одамларнинг руҳиятини билади – қанча сиқса, қизиқиш шунча ортади. Яширган сарингиз, ёпишади. Шу боис “навбатни ташкил этувчилар”дан бири сифатида давлатнинг ўзи майдонга тушган. Давлат мошина савдосига алоқали уддабуронларга шерик эканига далиллардан бири – соҳа вазири ўринбосарининг хати билан дўкондан навбатсиз ва “дўппи”сиз мошин чиқарилишидир. Яъни, тепаларда ишлайдиганлар ёки тепаларда ишлайдиганларнинг танишлари вазирликка битта ариза ёзади, вазир ўринбосари имзо чекади, дўкондан хоҳлаган мошинасини миниб чиқиб кетаверади.\nДемак, давлатнинг навбатдан хабари бор. Навбат туфайли кийгазилаётган “шапка”ю “дўппи”ю “чопон”лардан-чи? Бу ишлардан хабари йўқ десак, давлатга туҳмат қилган бўламиз. Чунки юқори доираларда визаланган аризаларнинг ўзи яққол далил-ҳужжатлардир. Ва бу ҳужжатлар Ўзбекистонда тепаларга аризасиз ва вазир ўринбосарининг имзосисиз мошинани навбат кутмасдан ҳамда давлат белгилаган нархда олиш имконсиз эканини, яъни, бу соҳада ҳам ишлар пачава эканини ўзига хос эътироф қилишдир.\n“Навбат”дан яна бир мақсад кўзланган. Ҳеч диққат қилганмисиз, “навбат” пайдо бўлдию ойлаб кутиладиган мошина учун олдиндан пулини тўлаб қўйиш одати киритилди. Аста-аста кутиш муддати бир йилга, гоҳо ундан ҳам узоққа чўзилди. Бошларида умумий нархнинг эллик фоизи берилган бўлса, сунъий равишда тақчиллик ҳосил қилиш билан бу миқдор саксон беш фойизга чиқазилди. Таламош чоғи одам ҳамма шартга рози бўлворишини ўткир руҳиятшунос Давлат жуда яхши билади. Биров сезди, биров сезмай ҳам қолди: давлат Давлатлигидан чиқиб аллақачон айёр уддабурон бўлиб олган. Ҳали ишлаб чиқарилмаган маҳсулот учун сиз билан мен каби аҳмоқдан олдиндан пул олволяпти! Олган миқдори мошина таннархидан анча баланд! Демак, ҳали йўқ мошинани сотиб олувчининг пулига ишлаб чиқаряпти ва фойдасини ҳам анча олдиндан чўнтагига тиқяпти! Бунда кўптомонлама фойда кўряпти:\n1. Мошина ишлаб чиқаришга ўз чўнтагидан бир тийин ҳам сарфламаяпти.\n2. Сотиб олувчи пулига ишлаб чиқарилган мошинани сотиб олувчининг ўзига икки-уч баравар қимматига пуллаб, катта фойда кўряпти.\n3. Ўзи ишлатган пул устидан эмас, сотиб олувчи пули устидан фойда кўряпти.\n4. Ҳали йўқ товарга олдиндан йиғиб олган пулни йил давомида ёки ундан ҳам кўпроқ вақт хоҳлаганича айлантириб фойдаланяпти.\n5. Сизнинг пулингизни бир йил бурун оляпти, бир йил давомида сиз у пулнинг ўзини ҳам, фойдасини ҳам кўрмайсиз, аксинча, унинг ҳузурини уддабурон давлат кўряпти!\n6. Мантиқан қаралса, сотиб олувчи бир йил олдиндан катта пул бериб қўйгани ва “Давлат + зовут + уддабурон” қўшма корхонаси бу пулдан армонсиз фойда кўриб олгани эвазига мошина нархини тушириб бериши керак эди. Зотан, эсли дунёда ҳатто капиталист шундай қилади. Чунки унинг эсли халқи шундай бўлишини талаб этади.\nЎзбекистон бундан мустасно – нархни тушириб бериш ўрнига, ўртадаги шартномага: “Бордию мошина қўлга теккунича нархлар ўзгарса, фарқни сотиб олувчи тўлайди!” деган маънодаги моддани тиркаб, давлат чўнтакларимизни тўртинчи марта шиляпти. Халқимизни эси йўқ демаймиз, аммо ўз ҳақини талаб қилмасдан эси йўқнинг ишни қилаётгани аниқ!\n7. Бутун мамлакат бўйлаб мошинага навбатда турганлар сонини ҳар бир киши олдиндан бераётган пул миқдорига кўпайтирсак, “хирмон”да жуда катта маблағ тўплангани кўринади. Давлатнинг ва давлат ҳимоясидаги уддабуронларнинг муғомбирлик даражаси ҳам шунақа улкан.\nНиҳоятда пишиқ-пухта ўйлаб топилган бу қаллоблик ғилдирагини тўхтатиш ўрнига туппа-тузук одамлар ҳам, орқада қолган – мохов, қабилида шу ғилдиракнинг бир чеккасига илашиб қолишга, таламош орасида ўзига ризқ чиқаришга тиришиб ётибди. Булар автодўконлардан навбатсиз мошина олиб чиқиб берувчи “холис кишилар”дир. “Шапка”, “дўппи”, “чопон”, “дастурхон”лар мана шу қатлам қўли билан у ёқдан бу ёққа ўтади.\nХуллас, мошина савдосидаги иш расво, лекин можаро булар билан тугамайди. Биз билмаганлари яна қанчадир. Савол туғилади: айб кимда? Айб менда, сизда, ҳаммамизда. Ва ҳаммамизни шунақа ҳолга тушириб қўйган Давлатда!\nТушунмайман, нимага мошинага бунча ҳирс билан талпинамиз? Хўп, керак. Хўп, ҳамма яхши яшагиси келади. Хўп, мошина тақчил. Лекин одам жичча ўзини босса, навбатини озгина кутса бўлади-ку? Нимага бунча таламош қиламиз? Кимлардир бизнинг сабрсизлигимиздан фойдаланиб қолишига имкон яратамиз?\nУнинг ўрнига, ҳовлиқмасдан, олдин боламизнинг оёғига патинка кийдириб қўйиб, битмай ётган уйимизни битириб олиб, одамга ўхшаган бир ҳожатхона ва ҳаммом қуриб, ана ундан кейин, ўшанда ҳам қўшнининг мошинасига ҳасад қилмасдан, зарурат юзасидангина мошинага ҳаракат қилсак бўлмайдими?!\nШошилмасак, пора йўли кесилар ва давлат ҳам, уддабурон ҳам тўғри ишлашга, ҳатто мошинасини ялиниб сотишга мажбур бўларди! Чунки кирим йўли кесилишига капиталист чидамайди, эртасигаёқ шу савил мошинасини реклам қилишга тушади. Шунда ҳам олавермасак, дўконлар мошинага тўлиб кетиб (ахир зовут тўхтовсиз ишлаб турибди!), ярим насияга, балки ҳатто тўласича насияга бериш бошланарди.\nДавлатни… кечирасизлар, камбағални урмай, сўкмай иштонини йиртиш керак! “Давлат + зовут + уддабурон” қўшма корхонасининг нафси ҳакалак отиб, ҳар қандай инсоф чегарасидан чиқиб кетдими, демак, унинг тегирмонини юрғизиб турган сувнинг йўлини тўсиш керак.\nМисол учун эртадан бошлаб бир йил, бор-йўғи бир йилгина сиз, мен ‒ ҳаммамиз бирданига мошина олмай қўйсак, ажнабийлар тили билан айтганда, бойқўт эълон қилсак, ўша заҳоти эси кириб қоларди. Чунки давлат ҳам, зовут ҳам, уддабурон ҳам мошина сотилсин дейди. Шундан фойда кўради. Сотилмаса, чўнтагига пул кирмайди. Чўнтагига пул кирмаса: уддабуроннинг уйқуси қочади, зовут ўтиради, давлат юраги ёрилади. Шунда у манфаатдор томонлар бир овоздан: “Марҳамат, хоҳлаган мошиналарингни хоҳлаганча шарт қўйиб олинглар!” деб ялина бошламаса, мана, биз кафил. Бутун дунёда шундай. Битта Ўзбекистон билан битта Кот Де Уварда бошқача.\nКот Де Увардан ҳам орқада қолмаслик учун халқимиздан озгина онг, озгина тўзим, озгина ғайрат талаб этилади, холос.\nТўртинчи шох: Бир бор экан, бир йўқ экан…\nҲозир бир гап айтаман, бунга энди битта менинг эмас, ялпи дунё афкор оммасининг ақли етмаса керак:\nЎзбекистоннинг бир ҳарбий учоғи…\n6 (олти) тўннами, 24 (йигирма тўрт) тўннами Ўзбекистоннинг тоза олтинини…\nҳеч қанақа ҳужжатсиз…\nҳеч қанақа текширувсиз…\nдавлат чегарасидан бемалол олиб чиқиб кетади…\n“Бўлиши мумкинми шу???” деб сўраймиз ҳаяжонни кучайтириш учун орқасига учта сўроқ белгисини босиб. “Йўқ, бўлиши мумкин эмас!!!” деб юборасиз чексиз ҳайратингизни уч карра ундов билан ифодалаб. Нега бўлиши мумкин эмас экан, бемалол бўлиши мумкин, лекин фақат битта мамлакатда – Ўзбекистонда(!) бўлади бунақа ишлар…\nдеб оддий учта нуқта билан тугаллаймиз гапимизни.\nОддий ва одатий ҳолга оддий нуқталар-да.\nЯна давом этамиз:\nҳалиги ўғри учоқ Ўрусияга бориб қўнади…\n“Эгаси ким?” деб сўралади…\nЎзбекистондан сас-садо (ҳарҳолда, одамларга эшитиладиган бир товуш) ҳам чиқмайди…\n“Бўлиши мумкинми шу???” деб сўраймиз ҳаяжонни кучайтириш учун орқасига учта сўроқ белгисини босиб.\n“Йўқ, бўлиши мумкин эмас!!!” деб юборасиз чексиз ҳайратингизни уч карра ундов билан ифодалаб.\nНега бўлиши мумкин эмас экан, бемалол бўлиши мумкин, лекин фақат битта мамлакатда – Ўзбекистонда(!) бўлади бунақа ишлар…\nдеб оддий учта нуқта билан тугаллаймиз гапимизни. Оддий ва одатий ҳолга оддий нуқталар-да.\nоламга ёйгулик бу хабарни эшитиб халқ уч-тўрт кун ҳафсаласизлик билан гапириб юрди…\nбири, олти тўнна эди, деди, бошқаси эътироз билдириб, йигирма тўрт тўнна эди, деди…\nбири, қизиники экан, деди, бошқаси кулимсираб, ўзиники экан, деди…\n– баҳс бу ўзанда кечди…\nва ҳамма унутди…\nҲеч ким бош кўтариб:\n“Ҳой ватандошлар, бу олтинлар Ўзбекистонники эди, қаёқдан Ўзининг ё Қизининг қўлига ўтиб қолади?! Қаердан тўпланган ва қаерга юборилган эди у шўрлик, эгасиз, ватансиз олтинлар?!\nНимага ҳужжатсиз эди?!\nУ ҳарбий учоқ қайси ҳарбий қисмга тегишли?!\nУнинг учувчиси ким?!\nҚайси чегарадан қайси чегарачи уни ўтказиб юборди?!\nКимлар бу хазинани қўриқлаб кетаётувди?!\nБу ишга алоқадор кишиларнинг ва у ҳарбий учоқнинг кейинги тақдири нима бўлди?!\nБитта майда ишбилармонни битта майда камчилик билан ушлаб, телевизорларда кўрсатиб оламга шов-шув қилишни вазифаси деб биладиган “ҳушёр ташкилотлар” қани, нимага олтин можаросига ҳеч қайсиси ғинг дея олмади?!\nДавлат ва миллат хавфсизлигининг посбони – Миллий хавфсизлик хизмати қани?!\nҚонун ҳимоячиси – республика пуркурорлиги қани?!\nҚолаверса, у олтинларнинг эгаси қани?! Нимага ҳеч кимса панадан чиқиб, қароқчи Ўрусияга: “Қайтар у олтинларни! Мана мен унинг эгасиман! Мана ҳужжатим, мана яна фалоним!” деб Ўзбекистоннинг мустақиллигини кўрсатиб қўймади?!\nАгар у олтинлар аслида ўғрилик бўлса, шунинг учун ўғринча олиб чиқиб кетишга уринилган бўлса, ичкарида нимага катта жиноий иш очилмади, нимага текширилмади?!\nУ олтинларни қайтариш ҳақида нимага Ўрусияга талаб қўйилмади?! Ёки у олтинлар мамлакатдан ўғринча олиб чиқиб кетилганидек, Ўрусия билан ҳам ўғринча “музокара” олиб бориб, аллақачон ўғринча қайтариб олиб келиндими?!\nБўлса бордир, чунки бизникилардан бу нарсаниям бемалол кутса бўлади! Хўп, агар у олтинлар Ўзбекистонга қайтариб олиб келинган бўлса, нимага бу ҳақда ғиринг дейилмади, халққа билдирилмади?!.\nШунча олтин изсиз йўқолиб кетиши мумкин эмас-ку?!\n…каби ўжар саволларни ўртага ташламади! Яъни, шунча олтин бор эди, бир кунда йўқ бўлди, бутун дунё гапирди, улардан эшитиб халқимиз ҳам уч-тўрт кун минғирлаб юрди, қандайдир очиқлама бўлса керак, қайтаришни кимдир талаб қилса керак деб ҳамма кутди, бутун дунё кутди, аммо бизда одатий иш бўлди:\nўзи ҳам индамади…\nқизи ҳам ҳам индамади…\nтегишли идоралар ҳам индамади…\nу олтинларга энг ҳақдор халқ ҳам индамади…\nАжаб, шунча тўнна олтин… кеча бор эди, бугун йўқ. Худди эртаклардагидек:\n“Бир бор экан, бир йўқ экан. Бўри баковул экан, тулки ясовул экан. Қарға қақимчи экан, чумчуқ чақимчи экан. Ўтмишда эмас, шу кунларимизда, олисдамас, шундоқ бурнимиз тагида…\nу бўлибди-бу бўлибди, ўртада шунча олтин йўқ бўлибди…\nшундай қилиб, олтин ўғрилари ҳам, ўғрини урган қароқчилар ҳам мурод-мақсадларига етибди…”\nБу эртакни тушунишга, тўғриси, битта менинг ақлим камлик қиляпти. Келинглар, тушунишга биргалашиб уриниб кўрайлик. Бирон хулосага келишимиз керак-ку ахир!


Янги Jaguar XJ ҳашамдор гидридга айланади » Скачать музыку бесплатно новинки музыки 2016-2017\nЯнги Jaguar XJ ҳашамдор гидридга айланади\nКомментариев: 0 Просмотров: 288 Дата: 18-03-2016, 21:30 Jaguar компанияси раҳбарияти XJ дедани ўрнини эгаллайдиган қимматбаҳо модел концепциясини аниқ белгилаб олди. Ўта ҳашамдор машина V6 двигатели базасида ишлаб чиқилган янги авлод гидрид қувват қурилмаси билан таъминланади. Бу ҳақда Autocar нашри ўз ахборот манбасига таяниб хабар қилди. Янги автомобиль уч йилдан сўнг савдога чиқиши кутилмоқда. Прототип премьераси эса 2018 йили – асл Jaguar XJ седани ишлаб чиқилганига ўн беш йил тўлиши муносабати билан ўтказилади. Autocar суҳбатдоши маълумотларига кўра, сўнгги бир неча ой ичида британ маркасининг топ-менежерлари ўртасида бўлғуси XJ истиқболлари борасида мунозаралар ўтказилган. Жумладан, седанни суперйўлтанламасга айлантириш масаласи ҳам кўтарилди. Айримлар эса лойиҳа иқтисодий жиҳатдан бесамар эканини далил сифатида келтириб, катта ҳажмли седандан бутунлай воз кечишни ҳам таклиф қилиб чиқишди. Бироқ “Ягуар”раҳбарияти компаниянинг флагман модели йўлтанламас эмас, балки седанлигича қолиш керак, деган қарорга келди. Мазкур қарорнинг қабул қилишинишига янги Mercedes-Benz S-Class ва инновацион BMW “еттилиги” эришаётган муваффақиятлар ҳам сабаб бўлди. Янги Jaguar XJ асосида модернизацияланган алюминли D7 платформаси ётади. Модель мутлақо янгидан қурилган Ingenium оиласига мансуб олти цилиндрли гидрид мотор билан таъминланади. Ушбу двигатель ҳам бензин, ҳам дизель ёнилғиси билан ҳаракатга келади. Янгиланган Jaguar XJ седанининг сўнгги авлоди 2015 йил ёзида тақдим этилган эди. Седанга ўрнатиладиган моторлар сафи 240 от кучига эга икки литрли, 340 от кучига эга уч литрли ҳамда беш литр ҳажмга эга 510 ва 540 от кучини мужассам этган V6 двигателларидан иборат. Шунингдек, модел учун 300 от кучига тенг V6 дизель двигатели ҳам танланган. - деб хабар бермоқда Carzone.uz нашри.


15.03.2018 20:57 2 1290\n«Алиса» овозли ёрдамчисидан эндиликда нафақат мобиль телефонларда, балки «Windows» ўрнатилган компьютерлардаги «Яндекс.Браузер»да ҳам фойдаланиш мумкин бўлди, деб хабар беради «Лайфхакер».\nУнинг ёрдамида компьютерни ўчириш ёки қайта ишга тушириш, сайтлар ва дастурларни очиш, севимли қўшиқларни овоз ёрдамида қўйиш, об-ҳаво, валюталар курси ҳақидаги маълумотларни, «Википедия»дан фойдаланиш, «YouTube»ни бошқариш мумкин.\n«Овозли бошқариш инсоннинг техника билан мулоқотининг энг табиий ва осон усулларидан бири. Смартфонларда мазкур хизмат тури миллионлаб фойдаланувчиларга ёрдам бермоқда, эндиликда эса у компьютерларда ҳам пайдо бўлади», — дейилади хабарда.\n«Алиса»дан фойдаланиш учун «Windows»га «Яндекс.Браузер» ўрнатинг ёки ўрнатилган бўлса, уни янгиланг. Овозли ёрдамчини дастур созламалари орқали ўчириш ёки ёқиб қўйиш мумкин.\n«Яндекс»нинг маълум қилишича, компания ўзининг ақлли ёрдамчиларини кўпайтиради. Яқинда у «Яндекс.Диалог» платформасини ҳам ишга туширган бўлиб, бу бошқа дастурчиларга «Алиса» учун ўзининг шахсий қўшимчаларини яратиш имконини беради.\nWindows Алиса Яндекс.Браузер овозли ёрдамчи\nТехнология 07/07, 13:35\nТехнология 02/07, 13:14


Марказий банк 2020 йил январь—сентябрь ойларидаги халқаро пул ўтказмалари ҳажмини маълум қилди\nЎзбекистонда 2020 йил январь—сентябрь ойларида халқаро пул ўтказмалари орқали республикага келиб тушган валюта маблағлари ҳажми 4,3 миллиард долларни ташкил этди. Бу ҳақда Марказий банкнинг ички валюта бозоридаги ҳолат бўйича ахборотида айтиб ўтилган.\nМаълум қилинишича, сентябрь ойида пул ўтказмалари миқдори 638 миллион долларга етиб, ўтган йилнинг мос даврига нисбатан 8 фоизга ошган. Бу, ўз навбатида, халқаро пул ўтказмалари ҳажмининг мувозанатлашиб бораётганлигидан далолат беради.\nИчки валюта бозорида хўжалик юритувчи субъектлар томонидан 2020 йилнинг январь—cентябрь ойлари давомида жами 10,7 миллиард долларлик хорижий валюта сотиб олинган. Мазкур даврда ички валюта бозорида хорижий валютадаги умумий таклиф ҳажми 7 миллиард долларни ташкил этиб, қолган 3,7 миллиард долларлик талаб эса Марказий банкнинг интервенциялари ҳисобига тўлиқ қондирилган.\nИнфографика: Марказий банк матбуот хизмати\nҲисобот даврида ички валюта бозоридаги Марказий банкнинг интервенциялари олтин-валюта захираларининг нейтраллиги тамойилига асосланган ҳолда маҳаллий ишлаб чиқарувчилардан сотиб олинган олтин миқдори доирасида амалга оширилган.\n«Марказий банк келгуси октябрь—декабрь ойлари давомида ҳам ушбу тамойилга асосан ички валюта бозорига интервенцияларни амалга ошириб боради. Бунда ички валюта бозорида хорижий валютага бўлган талабнинг сезиларли даражада ошиши кузатилган ҳолатларда, заруриятга қараб, йил бошидан олтин хариди ва амалга оширилган интервенция операциялари ўртасидаги тафовутдан ҳосил бўлган 300 миллион доллар миқдоридаги валюта захираси ҳам ушбу мақсадларга йўналтирилиши мумкин.\nМазкур даврда жисмоний шахслар томонидан валюта айирбошлаш шохобчалари орқали сотилган чет эл валютаси миқдори 3,2 миллиард долларни ташкил этиб, айни пайтда улар томонидан 2,9 миллиард доллар сотиб олинди.\nҲозирги кунда жисмоний шахслар билан валюта операцияларини амалга ошириш учун тижорат банклари кассаларида нақд хорижий валюта қолдиғи 480—550 миллион доллар миқдорида бўлиши таъминланмоқда», дейилади Марказий банк ахборотида.\nМавзуга доир: Марказий банк январь—июль ойларидаги халқаро пул ўтказмалари ҳажмини эълон қилди\nAввалроқ Марказий банкда қимматбаҳо металларни сақлаш ва улар билан ишлаш хизмати ташкил этилгани ҳақида хабар берилганди. Шунингдек, Ўзбекистонда Давлат қарзига хизмат кўрсатиш бўйича кафолат жамғармаси ташкил этилган.


Ёшларнинг қанчаси ўз репродуктив ҳуқуқидан бохабар? - IF\nЁшларнинг қанчаси ўз репродуктив ҳуқуқидан бохабар?\n"Халқ сўзи" газетаси\nЯқинда “Ижтимоий фикр” жамоатчилик фикрини ўрганиш маркази томонидан фуқароларнинг репродуктив билимлари, репродуктив саломатлик ва репродуктив ҳуқуқ хусусидаги тушунчаларини аниқлаш мақсадида ижтимоий сўров ўтказилди.\nАфсуски, аҳоли “репродуктив саломатлик” ва “репродуктив ҳуқуқ” каби тушунчалардан етарли даражада бохабар эмас. Сўровда қатнашганларнинг фақатгина 37,2 фоизи “респродуктив саломатлик” атамасини билишини қатъий тасдиқлагани, 23 фоизи эса “репродуктив ҳуқуқ” нима эканлигини билиши шундан далолат бериб турибди. Боз устига, ёшлар ўртасида бундай муҳим тушунчалардан бехабарлик кенг тарқалган. Чунки 18-19 ёшдаги сўров иштирокчиларидан фақатгина 19,1 фоизи “репродуктив саломатлик”, 10,6 фоизи эса “репродуктив ҳуқуқ”дан хабари борлигини таъкидлаган.\nШундай экан, ёшларнинг ҳуқуқий ва тиббий тафаккури ҳамда маданиятини ошириш, аҳоли, айниқса, навқирон авлод ўртасида кенг тарғибот ва тушунтириш ишларини ташкил этиш ҳамда олиб бориш бўйича ишларни фаоллаштириш лозим. Бундай фаолият оилада тиббиёт ва таълим муассасалари билан ҳамкорликда қилиниши даркор.


«Ҳамма президент каби муолажа олиши керак» – Трамп ўзига берилган дори касалхоналарга бепул тарқатилишини айтди\nЮқтирганлар 66392 киши\nСоғайганлар 63581 киши\nВафот этганлар 561 киши\n18:09 / 08.10.2020\nАҚШ президенти Дональд Трампни коронавирус касаллигидан даволаш учун 100 минг доллар кетган.\nNew York Times нашри ёзишича, касалхонада ётиш, президентни вертолётда касалхонага олиб кетиш ва Оқ уйга қайтариб олиб келиш, коронавирусни аниқлаш учун топширилган тестлар, унга берилган дорилар учун шунча пул сарфланган.\nТрампни «Ремдесивир» препарати билан даволашган. Бу дори нархи 3120 доллар туради, бироқ суғурта компанияси қилган тўловдан кейин бу дори Трампга 2340 долларга тушган. Шунингдек, уни вертолётда ташиш харажати 38 минг 770 долларга, касалхонада ётишининг ўзи эса 61 минг 912 долларга айланган. Барча харажатлар АҚШ ҳукумати томонидан тўланиши белгиланган.\nТузалиб ишга қайтган Трамп Овал кабинет олдида чиқиш қилиб, ўзини даволашда қўлланган асосий дори воситаси касалхоналарга бепул тарқатилишини айтди.\n«Барчага салом. Мен Оқ уйдаги ажойиб Овал кабинет олдида турибман. Бир кун олдин Уолтер Рид номидаги касалхонадан қайтдим. Бормасам бўлмасди, чунки шифокорлар «Сиз президентсиз, бормасангиз бўлмайди», дейишди. Мен эса рози бўлдим. У ерда менга шифокорлар жуда яхши қарашди. Нафақат Уолтер Рид касалхонасида, балки бутун мамлакатда шифокорларимиз ажойиб ишлашмоқда. Бизнинг шифокорлар, ҳамширалар дунёда тенгсиз. Ахир биз энг зўр мамлакатнинг ажойиб фуқароларимиз.\nМен бир неча кун аввал ўзимни ёмон ҳис қилдим ва менга «Регенерон» беришди. Биласизми, мен тезда ўзимни яхши ҳис қила бошладим. Тўғри, бошқа дорилар ҳам беришди, лекин ҳал қилувчиси «Регенерон» бўлди. Бизда унинг бир неча юз минг дозаси бор. Мен бу доридан фавқулодда ҳолатларда фойдаланиш бўйича буйруқни тайёрлаб қўйдим. Уни касалхоналарга имкон қадар бепул етказиб берамиз. Ҳамма президент каби муолажа олиши керак.\nБиз учун одамлар ўзини яхши ҳис қилишидан муҳими йўқ ахир. Тез орада вакцина ҳам чиқиб қолишига умид қиламан. Унинг устида бир неча компанияларимиз ишламоқда», деган Трамп Оқ уйдан туриб йўлланган видеомурожаатида.\nАҚШ президенти Дональд Трамп 2 октябрь куни ўзи ва рафиқаси Меланияда коронавирус аниқланганини хабар қилганди. Шундан кейин уни Уолтер Рид номидаги ҳарбий касалхонага олиб кетишди. 3 кун давомида даволанган Трамп Оқ уйга қайтиб, президентлик фаолиятини давом эттирмоқда. У 15 октябрда белгиланган Жо Байденга қарши дебатларнинг иккинчи турида қатнашишини маълум қилган.\nТрамп ўзини сиёсатчи деб ҳисобламаслигини айтди\n07:30 / 28.10.2020\nТрампнинг сайловолди кампанияси сайти хакерлик ҳужумига учради\n19:43 / 26.10.2020\nТошкентда «Ремдесивир»нинг бир қутисини 750 мингдан сотаётган уч фуқаро қўлга олинди\n22:18 / 25.10.2020\nАҚШ кетишини кутаётган Афғонистон: «Толибон»нинг фаоллашуви ва янги фуқаролик уруши сояси


Чет элдаги эски паспорт билан юрган Ўзбекистон фуқаролари ватанга қайта олмаяпти « Ўзбекистон Халқ Ҳаракати\nЧет элдаги эски паспорт билан юрган Ўзбекистон фуқаролари ватанга қайта олмаяпти\n06 January 2016 - 15:57\n“Озодлик” радиосининг хабар беришича, Россияда эски нобиометрик паспорт билан юрган Ўзбекистон фуқаролари мамлакатдан чиқиб кета олмаяпти. Россия ҳудудидан чиқиш учун чегара ходимлари улардан янги биометрик паспорт ёки Ўзбекистон элчихонасидан олинган “Ватанга қайтиш учун сертификат” дея аталувчи ҳужжатни талаб этмоқда.\n– Ўзбекистонга кетиш учун самолётга билет олган эдик, эски паспорт билан кетолмайсизлар, деяпти аэропортдагилар. Паспортни муддати узайтирилгандику, – дейди исми сир қолишини истаган ўзбек муҳожири.\n– Эски паспорт билан ўтказилмайди. Чегарадан ўтиш учун элчихонага бориб янги паспорт ёки “ватанга қайтиш учун сертификат”ини олиш керак, – деди Шереметьево аэропорти паспорт назорати ходимаси Озодлик билан суҳбатда.\n– Бу паспортларни куни битди. Ўзбекистонга эски паспорт билан кетиш учун консулхонага учта фото ва 60 доллар билан келиб ариза тўлдирасиз. Ватанга қайтиш сертификати бир ойда тайёр бўлади. Шу ҳужжат билан Ўзбекистонга учиб кетасиз, – деди консулхона мулозими.\n– Эски паспортлар 2018 йилни ўрталаригача узайтирилди, деб айтишганди. Ҳозир билсак бу паспорт Россияда юрганлар учун яроқсиз бўлиб қолибди. Буни билганимизда олдинроқ кетишга тараддуд кўрар эдик. Ҳозир энди янги паспорт олиш учун Ўзбекистонга кетолмаяпмиз. Эскиси билан чиқаришмаяпти. Янги паспортни элчихона бермайди, Ўзбекистонга бориб олиш керак. Шунинг учун “сертификат возврашение на родину” олишга келдик. Бир ой дейишяпти, лекин одамлар кўплиги сабаб чўзилса керак, – дейди Ҳамдам.\nАйни пайтда Россияда эски паспорт билан юрган ўзбекистонликлар учун “кирди-чиқди” муҳрини урдириш ҳам катта муаммо бўлаётганини айтишади.\n– Эски паспорт билан буни қилиб бўлмаяпти. Чунки чегарадан ўтказмайди. Кирди-чиқди учун Погари (Россия ва Украина орасидаги Погари чегара-транзит зонаси -таҳр.)га борганлар эски паспорти бўлса ўтказмаяпти. Шунинг учун ҳозир ҳамма Ўзбекистонга бориб паспортини алмаштириб келиш ҳаракатига тушган. Элчихонани олди одамга тўлиб кетган, – дейди Россияда яшовчи қашқадарёлик Эшқувват.\nМосквадаги меҳнат мухожирлари ҳуқуқларини ҳимоя қилувчи “Ёрдам” ташкилоти раҳбари Баҳром Ҳамроевга кўра, эски паспортларнинг амал қилиш муддати ҳақида аҳолига аниқ маълумот берилмагани хориждаги минглаб ўзбекистонликларни мушкулотлар қаршисида қолдирган:\n– Кўпчилик бу ерда 2018 йилга узайтирилди, деб хотиржам юрганди. Энди ундай эмас бўлиб чиқяпти. Ҳозир энди улар катта пул тўлаб справка олишлари керак. Қанчасини учоқ билети куйиб кетди. Гўёки буни ҳукумат атайлаб қилгандай. Қарангда минглаб одам элчихона олдида турибди, справка олиш учун жонини беришга тайёр. Таниш-билишчилик бўлиб кетяпти, пора аралашяпти, – дейди Баҳром Ҳамроев.\n– Тўғри, Ўзбекистон паспортларини биометрик паспортларга алмаштириш муддати 2018 йилнинг 1 июлига қадар узайтирилди. Лекин, эски паспортлар чет давлатларда кучини йўқотди. Фақат биометрик паспорт билан чегара кесиб ўтилади. Эски паспортини алмаштиришга улгурмаганлар келгуси икки ярим йил ичида жаримага тортилмайди. Бемалол келиб алмаштиришлари мумкин, – деди Ўзбекистон Ички ишлар вазирлиги Хорижга чиқиш-кириш ва фуқароликни расмийлаштириш бошқармасининг расмийси.\n– Эски паспорт билан Ўзбекистонда юравериш мумкин. Лекин, у билан четга чиқолмасангиз ёки ишга жойлашолмасангиз, демак уни куни Ўзбекистон ичида ҳам битган кўринади, – дейди тошкентлик ҳуқуқ фаоли Суръат Икромов.


Иркутск аэропорти орқали 16 нафар ўзбекистонлик чиқариб юборилди\nИркутск аэропорти орқали 16 нафар ўзбекистонлик...\n09.10.2018 17:33 0 1444\nБу йил Москва, Иркутск, Новосибирск, Белгород ва Ростовдаги аэропортлар орқали жами 518 нафар мигрант чиқариб юборилди. Бу ҳақда «Сибирские новости» хабар берди.\nМаълумотларга кўра, бу ўтган йилга нисбатан 113 кишига кўп. Россия чиқариб юборган жами мигрантларнинг 60 фоизи — ўзбекистонликлар. Тожикистонликлар эса — 19 фоиз.\nИжтимоий суғурта жамғармасининг Иркутск области бошқармаси матбуот хизмати хабар беришича, ўтган дам олиш кунлари Иркутск аэропорти орқали Ўзбекистоннинг 16 фуқароси чиқариб юборилган. Ҳозирги кунда суд қарори асосида чиқариб юборилиши лозим бўлган 82 нафар хорижлик махсус муассасада сақланмоқда.\nЎзбекистон Россия Мигрантлар\nХориж 19/02, 15:42\nРоссияда никоҳлар сони кескин камайиб бормоқда


Пентагон раҳбари: КХДРнинг ядро ҳужумига жавоби «вайрон қилувчи» бўлади\n12:19 / 03.02.2017\nПентагон раҳбари Жеймс Мэттис ўзининг илк хорижий сафари чоғида Шимолий Кореяни кескин огоҳлантирувчи баёнот берди. Унинг айтишича, КХДРнинг эҳтимолий агрессиясига жавоб зарбаси «вайрон қилувчи ва жиддий» бўлади. Бу ҳақда Associated Press агентлиги хабар қилмоқда.\nАмерика мудофаа вазири сўзларига кўра, АҚШ ўз иттифоқчиларини ҳимоя қилиш бўйича мажбуриятларини аниқ бажаради. Мэттис Сеулдаги брифингда маълум қилишича, агар Пхеньян АҚШ ёки иттифоқчиларига қарши ядро қуролидан фойдаланишга қарор қилса, Америка жавоби шундай бўлиши аниқ.\nАҚШ мудофаа вазирининг ёдга олишича, Шимолий Корея «ракеталар учириш» ва ядро дастурини ривожлантиришни давом эттирмоқда. Расмий Пхеньяннинг бундай фаолияти ва баёнотлари АҚШ ва унинг минтақадаги иттифоқчиларига хавф солмоқда.\nМэттиснинг қўшимча қилишича, у жанубий кореялик ҳамкасблари билан ярим оролда Американинг THAAD ракеталарга қарши мудофаа тизимларини жойлаштириш жадвалини муҳокама қилган.\nАҚШнинг янги мудофаа вазири Жанубий Кореядан сўнг, Японияга ташриф буюради.\nКХДР Пентагон ядро дастури


Турин ва Лондонда дербилар. Уик-энднинг асосий учрашувлари\n18:43 / 22.09.2017\nҲафта ўртасида Испания, Италия ва Германияда чемпионат, Англияда эса кубок ўйинлари ўтказилди. Бугундан чемпионатларда навбатдаги тур ўйинлари бошланади. «Трибуна» томоша қилиш алоҳида тавсия қилинадиган эътиборга молик учрашувларга тўхталиб ўтамиз. Қайд этиш жоизки, келаси ҳафта ўрталарида Европа Чемпионлар Лигаси 2-тур ўйинлари бўлиши сабабли, бу ҳафта аксарият ўйинлар шанба оқшомида бўлиб ўтади.\n«ВЕСТ ҲЭМ» – «ТОТТЕНҲЭМ»\nЛондон дербиси. «Вест Ҳэм» кучли рақибига қарши сўнгги икки уй учрашувида бир хил – 1:0 ҳисобида ғалаба қозонган. Айниқса, айнан «Вест Ҳэм»дан мағлубият ўтган йили Почеттино шогирдларини чемпионлик курашидан чиқариб юборганди.\nБилич шогирдлари мавсумни 3 мағлубият билан бошлаб, жадвалнинг сўнгги поғоналарида борди. Лекин жамоа 5 турда 4 ўйинни сафарда ўтказди. «Вест Ҳэм» ўз майдонидаги ягона учрашувда ғалаба қозонди, «Тоттенҳэм» ҳам жиддий қаршиликка дуч келиши тайин.\nЎз навбатида, «Тоттенҳэм» «Уэмбли»да омадсиз бўлса-да, сафар ўйинларида йўқотишсиз бормоқда. 2 ўйин, 2 ғалаба, тўплар нисбати – 5:0.\nАйтганча, Англия Лига кубоги қуръасига кўра, жамоалар октябрда бу мусобақа нимчорак финалида ҳам тўқнаш келадилар.\nПариж клуби ечиниш хонасидаги воқеалар, гўёки оддий ўйинга бўлган барчанинг эътиборини йиғмоқда. Неймар ва Кавани ўртасидаги зиддиятлар майдонга қандай кўчади? Пенальтини ким тепади? Бири гол урса, иккинчиси табриклайдими? Неймар Каванига тўп оширадими?\nХуллас, ўйин ўз йўлига, ҳафта давомида сизни безор қилган мана шу сериалнинг давоми қандай бўлишини билмоқчи бўлсангиз, бу ўйинни ўтказиб юборманг.\n«Сток Сити» ўз майдонида Англия грандлари учун ҳақиқий синов бўлишда давом этаверади. Ҳьюз шогирдлари «Арсенал» устидан ғалаба қозониб, «Манчестер Юнайтед»дан очко тортиб олди. Энди навбат мамлакат чемпионига. Жамоа «Челси»га қарши кечган сўнгги 7 уй учрашувининг 4тасида очко олишнинг уддасидан чиққан.\nДиего Коста масаласини ниҳоят ҳал қилган лондонликлар эса, таркибда бир қатор муаммоларга дуч келдилар: Давид Луиз «Арсенал» билан ўйинда майдондан четлатилган, Педро Родригес ҳам кичик жароҳат олди. Шунингдек, автофалокатга учраган Бакойоконинг ҳам ҳолати ҳақида ҳам маълумотлар йўқ.\n«Сток Сити»да Афеллай, Шоукросс, Камерон каби муҳим футболчилар майдонга туша олишмайди.\nСўнгги 10 ўзаро ўйинда «Ювентус»нинг қўли баланд келган бўлса-да, бу дерби, ҳар доимгидек қаттиқ курашлар остида кечиши табиий. Айниқса, май ойида бўлиб ўтган ўйинда ҳам сўнгги дақиқаларгача кураш кечган ва ҳакам томонидан қўшиб берилган вақтдагина Игуаин ҳисобни тенглаштирганди.\nҚайд этиш жоизки, бу сафарги дерби нафақат ўзаро ҳисоб-китоб, балки турнир эътибори билан ҳам муҳим. «Торино» мавсумда ҳали мағлубиятга учрамади, 5 ўйиндан 3тасида ғалаба қозонди. «Ювентус» эса, ҳозирча юз фоизлик кўрсаткич қайд этмоқда. Демак бу учрашувда ё «Ювентус»нинг ғалабали сериясига ёки «Торино»нинг мағлубиятсиз юришига чек қўйилади. Буни ўтказиб юборманг.\nФукс, Варди, Уллоа, Жеймс, Ҳут – Жан, Лаллана, Ловрен, Матип, Клайн, Мане. Йўқ, бу исмлар билан тўқнашув юлдузлари саналгани йўқ. Жамоалар турли жароҳатлар туфайли, эслаб ўтилган муҳим футболчилардан навбатдаги ўйинда фойдалана олмасликлари мумкин.\n«Лестер» 2014 йилдан буён ўз майдонида «Ливерпуль»ни доим ютиб келмоқда. Ҳатто икки кун олдин бўлиб ўтган Лига кубоги ўйинида ҳам Шекспир шогирдлари устун келдилар ва «Ливерпуль»ни мусобақадан чиқариб юбордилар.\n«Ливерпуль» эса, августни жуда кучли ўтказиб, энди яна муваффақиятсизлик гирдобига кириб қолди – Манчестердаги йирик мағлубият, Чемпионлар Лигасидаги ва «Бёрнли» билан ўйинлардаги дуранг ва юқорида айтиб ўтилган мағлубият. Серия давом этадими ёки Клопп ниҳоят ўнгланиб олиш йўлини топадими?\nБу ўйиндан атиги уч кун ўтиб «Ливерпуль»ни Москвада ЕЧЛ ўйини кутиб турганини ҳам таъкидлаш жоиз.\nИспания чемпионатида «Барселона»ни таъқиб этаётган бу икки жамоанинг ўйини кўпчиликнинг эътиборини тортиши табиий. Ҳар икки жамоа ҳам ҳозирча Лигада мағлубиятга учрагани йўқ.\nБу жамоаларнинг охирги 16 ўйинининг 7таси дуранг билан якунланган. 7тасида «Атлетико»нинг қўли баланд келган. Ўтган мавсумда ҳар икки ўйинда майдон эгалари ғалаба қозонганди.\n«Атлетико» ҳимоячиси Филипе Луис ҳали жароҳатини тиклаб улгурмади, меҳмонлардан эса Нолитонинг майдонга тушиши сўроқ остида. Шунингдек, Кевин Гэмейро собиқ жамоасига қарши майдонга тушиши эътиборга молик.\n«ФАНЕРБАҲЧЕ» – «БЕШИКТОШ»\nТуркияда ўзи 3та катта клуб бор. Уччови ҳам Истанбул жамоалари. Ва эртага улардан иккитаси орани очиқ қилади. Сўнгги икки мавсум чемпиони «Бешиктош» бу йилни ҳам кучли бошлади ва турнир жадвалини бошқариб бормоқда. «Фенербаҳче» учун эса, бу ўйин жадвалнинг юқори поғоналарига чиқиб олиш учун сўнгги имкониятлардан бири. Агар мағлубиятга учраса, орадаги фарқ 8 очкога етади ва бу Туркия учун катта масофа.\nРоссия чемпионатида «ўзбек дербиси». Майдон эгалари таркибида Элдор Шомуродовнинг захирадан майдонга тушишини кутишимиз мумкин. Виталий Денисов эса, меҳмонлар асосий таркиби ўйинчиси саналади.\nҲар икки жамоа ҳам турнир жадвалининг юқори поғоналарида боришмоқда. 10 учрашувдан сўнг «Локомотив» 20 очко билан учинчи, «Ростов» эса, шунча ўйиндан сўнг, 16 очко жамғариб, бешинчи ўринда жойлашган.\nМавсумни жуда яхши бошлаб, уч турдан сўнг юз фоизли натижа кўрсатган сосьедадликлар охирги икки ўйинда мағлубиятга учрашди. “Валенсия” эса, аксинча, икки кун олдин “Малага” дарвозасига жавобсиз беш гол йўллаб, дуранглардан иборат сериясига барҳам берди.\nШу тариқа ҳар икки жамоа 9 тадан очко тўплаб, пешқадамларга яқин боришмоқда. Нисбатан тенг кучли жамоаларнинг ўйини ҳамма учун қизиқарли бўлиши шубҳасиз.\nЙўқ, бу ҳафта эл-классико йўқ. Аммо ҳар икки жамоа мухлислари одатдагидек, сиртқи курашнинг гувоҳи бўлишлари аниқ. «Реал» шанба куни соат 19:15да «Алавес» меҳмони бўлади, шу куни соат 23:45да эса, «Барселона» «Жирона»га қарши майдонга тушади. Рақиб ким бўлишидан қатъи назар, бу икки жамоа ўртасидаги рақобат мавсум охиригача давом этади.\nШимолий Лондон дербисида дуранг қайд этилди ва «Арсенал» биринчи ўринга кўтарила олмади\n19:07 / 06.11.2016